***ΚΑΤΑΣΤΑΤΙΚΟ***

***Της Ενεργειακής Κοινότητας με την επωνυμία***

***« Ενεργειακή Κοινότητα Μοσχάτου - Ταύρου περιορισμένης ευθύνης»***

**ΚΕΦΑΛΑΙΟ Α'**

**ΣΥΣΤΑΣΗ – ΕΠΩΝΥΜΙΑ – ΕΔΡΑ – ΧΡΟΝΙΚΗ ΔΙΑΡΚΕΙΑ – ΣΚΟΠΟΣ**

**ΑΡΘΡΟ 1**

**ΣΥΣΤΑΣΗ – ΕΠΩΝΥΜΙΑ – ΔΙΑΚΡΙΤΙΚΟΣ ΤΙΤΛΟΣ**

Στον Δήμο Μοσχάτου-Ταύρου σήμερα την  **. .2023** , συνήλθαν τα πιο κάτω αναγραφόμενα ιδρυτικά μέλη και αποφάσισαν ομόφωνα την ίδρυση ενεργειακής κοινότητας περιορισμένης ευθύνης μη κερδοσκοπικού χαρακτήρα με την επωνυμία «Ενεργειακή Κοινότητα Μοσχάτου – Ταύρου Περιορισμένης Ευθύνης» . Η ενεργειακή κοινότητα συστάθηκε σύμφωνα με τις διατάξεις του Ν. 4513/2018 και συμπληρωματικά από αυτές του Ν. 1667/1986, όπως τροποποιήθηκαν και ισχύουν σήμερα. Η ενεργειακή κοινότητα είναι αστικός συνεταιρισμός περιορισμένης ευθύνης μη κερδοσκοπικού χαρακτήρακατά την έννοια του Ν. 1667/1986 άρθρο 4 παρ. 4, έχει επωνυμία «Ενεργειακή Κοινότητα Μοσχάτου – Ταύρου Περιορισμένης Ευθύνης» και διακριτικό τίτλο στα Ελληνικά «Ξυπέτη». Για τις συναλλαγές του συνεταιρισμού με το εξωτερικό θα χρησιμοποιείται η επωνυμία της σε πιστή μετάφραση σε οποιαδήποτε γλώσσα.

**ΑΡΘΡΟ 2**

**ΙΔΡΥΤΙΚΑ ΜΕΛΗ**

Τα ιδρυτικά μέλη της «Ενεργειακής Κοινότητας Μοσχάτου – Ταύρου» τα οποία φέρουν την ιδιότητα του συνεταίρου είναι:

1.Ο πρωτοβάθμιος Οργανισµός Τοπικής Αυτοδιοίκησης, Νοµικό Πρόσωπο ∆ηµοσίου ∆ικαίου (Ο.Τ.Α) µε το όνομα **«Δήµος Μοσχάτου-Ταύρου»** , που εδρεύει στο Μοσχάτο Αττικής ,οδός Κοραή 36 και Αγίου Γερασίμου, µε ΑΦΜ: 997564129/ ∆.Ο.Υ. Μοσχάτου κι εκπροσωπείται νόµιµα από τον ∆ήµαρχό του Ευθυμίου Ανδρέα του Γεωργίου, µε ποσοστό συµµετοχής στο συνεταιριστικό κεφάλαιο 40% και µε ποσό συµµετοχής που θα ανέρχεται στα 8.400€ για την απόκτηση εκατόν είκοσι (120) συνεταιριστικών µερίδων επί συνόλου τριακοσίων.

2.Το δημοτικό Ν.Π.∆.∆. µε το όνομα **"ΔΗΜΟΤΙΚΟΣ ΟΡΓΑΝΙΣΜΟΣ ΠΡΟΣΧΟΛΙΚΗΣ ΑΓΩΓΗΣ ΚΑΙ ΚΟΙΝΩΝΙΚΗΣ ΑΛΛΗΛΕΓΓΥΗΣ"**, που εδρεύει στo Μοσχάτο, οδός Κοραή 36 και Αγ. Γερασίμου, µε ΑΦΜ 997564664/∆.Ο.Υ. Μοσχάτου κι εκπροσωπείται νόµιµα από την Πρόεδρο του Λουκάκη -Κουτσούκου Δέσποινα, δυνάµει της µε αρ. 142/2021 απόφασης του Δημοτικού Συμβουλίου του Δήμου Μοσχάτου-Ταύρου, µε ποσοστό συµµετοχής στο συνεταιριστικό κεφάλαιο 12% και µε ποσό συµµετοχής που θα ανέρχεται στα 2.520€ για την απόκτηση τριάντα έξι (36) συνεταιριστικών µερίδων επί συνόλου τριακοσίων .

3.Το δημοτικό Ν.Π.∆.∆. µε το όνομα **"ΠΝΕΥΜΑΤΙΚΟ ΚΕΝΤΡΟ ΤΟΥ ΔΗΜΟΥ ΜΟΣΧΑΤΟΥ-ΤΑΥΡΟΥ Αττικής"**, που εδρεύει στo Μοσχάτο, οδός Κοραή 36 και Αγ.Γερασίμου , µε ΑΦΜ 90335042/∆.Ο.Υ. Μοσχάτου κι εκπροσωπείται νόµιµα από τον Πρόεδρο του Σάββα Ιωάννη, δυνάµει της µε αρ. 143/2021 απόφασης του Δημοτικού Συμβουλίου του Δήμου Μοσχάτου-Ταύρου, µε ποσοστό συµµετοχής στο συνεταιριστικό κεφάλαιο 12% και µε ποσό συµµετοχής που θα ανέρχεται στα 2.520€ για την απόκτηση τριάντα έξι (36) συνεταιριστικών µερίδων επί συνόλου τριακοσίων .

4.Το δημοτικό Ν.Π.∆.∆. µε το όνομα **«ΣΧΟΛΙΚΗ ΕΠΙΤΡΟΠΗ ΠΡΩΤΟΒΑΘΜΙΑΣ ΕΚΠΑΙ∆ΕΥΣΗΣ ∆ΗΜΟΥ Μοσχάτου-Ταύρου»**, που εδρεύει στo Μοσχάτο, οδός Κοραή 36 και Αγ.Γερασίμου, µε ΑΦΜ 997564732 ∆.Ο.Υ. Μοσχάτου κι εκπροσωπείται νόµιµα από την Πρόεδρο του Κρεμμύδα Άννα, δυνάµει της µε 145/2021 απόφασης του ∆ημοτικού Συμβουλίου του Δήμου Μοσχάτου-Ταύρου, µε ποσοστό συµµετοχής στο συνεταιριστικό κεφάλαιο 12% και µε ποσό συµµετοχής που θα ανέρχεται στα 2.520€ για την απόκτηση τριάντα έξι (36) συνεταιριστικών µερίδων επί συνόλου τριακοσίων .

5.Το δημοτικό Ν.Π.∆.∆.µε το όνομα **"Σχολική Επιτροπή ∆ευτεροβάθµιας Εκπαίδευσης ∆ήµου Μοσχάτου-Ταύρου"**, που εδρεύει στo Μοσχάτο, οδός Κοραή 36 και Αγ.Γερασίμου, µε ΑΦΜ 997564744 ∆.Ο.Υ. Μοσχάτου κι εκπροσωπείται νόµιµα από τον Πρόεδρο του Αγγελόπουλο Σπυρίδωνα, δυνάµει της µε αρ. 146/2021 απόφασης του ∆ημοτικού Συμβουλίου του Δήμου Μοσχάτου-Ταύρου, µε ποσοστό συµµετοχής στο συνεταιριστικό κεφάλαιο 12% και µε ποσό συµµετοχής που θα ανέρχεται στα 2.520€ για την απόκτηση τριάντα έξι (36) συνεταιριστικών µερίδων επί συνόλου τριακοσίων.

6.Το Ν.Π.Ι.∆. µε το όνομα **"Κοινωφελής Επιχείρηση ∆ήµου Μοσχάτου-Ταύρου"**, που εδρεύει στo Μοσχάτο, οδός Ξενοφώντος 4, µε ΑΦΜ 997564664/∆.Ο.Υ. Μοσχάτου κι εκπροσωπείται νόµιµα από την Πρόεδρο του Καραβία Βασιλική, δυνάµει της µε αρ. 144/2021 απόφασης του ∆ημοτικού Συμβουλίου του Δήμου Μοσχάτου-Ταύρου, µε ποσοστό συµµετοχής στο συνεταιριστικό κεφάλαιο 12% και µε ποσό συµµετοχής που θα ανέρχεται στα 2.520€ για την απόκτηση τριάντα έξι (36) συνεταιριστικών µερίδων επί συνόλου τριακοσίων.

**ΑΡΘΡΟ 3**

**ΕΔΡΑ**

Έδρα της «Ενεργειακής Κοινότητας Μοσχάτου – Ταύρου» ( εφεξής Ενεργειακή Κοινότητα και για συντομία Ε.Κοιν.) ορίζεται ο Δήμος Μοσχάτου-Ταύρου της Περιφέρειας Αττικής . Η Ε.Κοιν. μπορεί, με απόφαση του Διοικητικού της Συμβουλίου,να μισθώνει ακίνητα για τη στέγαση των υπηρεσιών της, να ιδρύει υποκαταστήματα ή παραρτήματα, σε οποιαδήποτε άλλη περιοχή στην Ελλάδα και στην υπόλοιπη Ευρώπη, για την καλύτερη εξυπηρέτηση των μελών της. Σε κάθε, όμως, περίπτωση έδρα της Ε.Κοιν. θα είναι ο Δήμος Μοσχάτου-Ταύρου . Η δραστηριότητα της Ε.Κοιν. δύναται να εκτείνεται σε όλη την εδαφική επικράτεια της Περιφέρειας Αττικής, όπως έχει καθορισθεί με τον Ν. 3852/2010.

**ΑΡΘΡΟ 4**

**ΧΡΟΝΙΚΗ ΔΙΑΡΚΕΙΑ**

Η χρονική διάρκεια της Ενεργειακής Κοινότητας είναι απεριόριστη.

**ΑΡΘΡΟ 5**

**ΣΚΟΠΟΣ**

Η Ενεργειακή Κοινότητα, είναι αστικός συνεταιρισμός αποκλειστικού σκοπού, ο οποίος διέπεται από τις διατάξεις του Ν.4513/2018,όπως έχουν τροποποιηθεί και ισχύουν και συμπληρωματικά από αυτές του Ν. 1667/1986, όπως έχουν τροποποιηθεί και ισχύουν. Έχει στόχο την προώθηση της κοινωνικής και αλληλέγγυας οικονομίας και καινοτομίας στον ενεργειακό τομέα, την αντιμετώπιση της ενεργειακής ένδειας και την προαγωγή της ενεργειακής αειφορίας, την παραγωγή, αποθήκευση, ιδιοκατανάλωση, πώληση, διανομή και προμήθεια ενέργειας καθώς και τη βελτίωση της ενεργειακής αποδοτικότητας στην τελική χρήση σε τοπικό και περιφερειακό επίπεδο.

Βασικό σκοπό της Ε.Κοιν. αποτελεί, η δια της ένωσης των προσπαθειών και συνεργασίας των μελών του, εξυπηρέτηση και προαγωγή των οικονομικών και κοινωνικών επιδιώξεων των μελών του.

1. Ειδικότερα η Ενεργειακή Κοινότητα έχει τον ακόλουθο σκοπό και τις ακόλουθες δραστηριότητες:

* Την εγκατάσταση σταθμών ΑΠΕ και ΣΗΘΥΑ και Υβριδικών Σταθμών, την παραγωγή, αποθήκευση, ιδιοκατανάλωση ή πώληση ηλεκτρικής ή θερμικής ή ψυκτικής ενέργειας από σταθμούς Α.Π.Ε. ή Σ.Η.Θ.Υ.Α. ή Υβριδικούς Σταθμούς εγκατεστημένους εντός της Περιφέρειας που βρίσκεται η έδρα της Ε.Κοιν. ή και εντός όμορης Περιφέρειας της έδρας της Ε.Κοιν.
* Διαχείριση, όπως συλλογή, μεταφορά, επεξεργασία, αποθήκευση ή διάθεση, πρώτης ύλης για την παραγωγή ηλεκτρικής ή θερμικής ή ψυκτικής ενέργειας από βιομάζα ή βιορευστά ή βιοαέριο ή μέσω ενεργειακής αξιοποίησης του βιοαποικοδομήσιμου κλάσματος αστικών αποβλήτων.
* Προμήθεια για τα μέλη της ενεργειακών προϊόντων, συσκευών και εγκαταστάσεων, με στόχο τη μείωση της ενεργειακής κατανάλωσης και της χρήσης συμβατικών καυσίμων, καθώς και τη βελτίωση της ενεργειακής αποδοτικότητας.
* Προμήθεια για τα μέλη της ηλεκτροκίνητων οχημάτων, υβριδικών ή μη, και εν γένει οχημάτων που χρησιμοποιούν εναλλακτικά καύσιμα.
* Διανομή ηλεκτρικής ενέργειας εντός της Περιφέρειας που βρίσκεται η έδρα της.
* Προμήθεια ηλεκτρικής ενέργειας ή φυσικού αερίου προς τελικούς πελάτες, σύμφωνα με το άρθρο 2 του ν. 4001/2011 (Α΄ 179), εντός της Περιφέρειας που βρίσκεται η έδρα της.
* Παραγωγή, διανομή και προμήθεια θερμικής ή ψυκτικής ενέργειας εντός της Περιφέρειας που βρίσκεται η έδρα της.
* Διαχείριση της ζήτησης για τη μείωση της τελικής χρήσης της ηλεκτρικής ενέργειας και εκπροσώπηση παραγωγών και καταναλωτών στην αγορά ηλεκτρικής ενέργειας.
* Ανάπτυξη δικτύου, διαχείριση και εκμετάλλευση υποδομών εναλλακτικών καυσίμων, σύμφωνα με το ν. 4439/2016 (Α΄ 222) ή διαχείριση μέσων βιώσιμων μεταφορών εντός της Περιφέρειας που βρίσκεται η έδρα της Ε.Κοιν.
* Παροχή ενεργειακών υπηρεσιών, σύμφωνα με την ΥΑ ΔΕΠΕΑ / Γ’/οικ.176381 (ΦΕΚ Β’ 2672/6.7.18).

1. Η Ενεργειακή Κοινότητα δύναται να ασκεί οποιαδήποτε από τις παρακάτω δραστηριότητες:

* Δράσεις για την υποστήριξη ευάλωτων καταναλωτών και την αντιμετώπιση της ενεργειακής ένδειας πολιτών που ζουν κάτω από το όριο της φτώχειας, εντός της Περιφέρειας στην οποία βρίσκεται η έδρα της Ε.Κοιν., ανεξάρτητα αν είναι μέλη της Ε.Κοιν., όπως παροχή ή συμψηφισμός ενέργειας, ενεργειακή αναβάθμιση κατοικιών ή άλλες δράσεις που μειώνουν την κατανάλωση της ενέργειας στις κατοικίες των ανωτέρω.
* Προσέλκυση κεφαλαίων για την πραγματοποίηση επενδύσεων αξιοποίησης των Α.Π.Ε. ή Σ.Η.Θ.Υ.Α. ή παρεμβάσεων βελτίωσης της ενεργειακής απόδοσης εντός της Περιφέρειας Αττικής που βρίσκεται η έδρα της Ε.Κοιν. .
* Σύνταξη μελετών αξιοποίησης των Α.Π.Ε. ή της Σ.Η.Θ.Υ.Α. ή υλοποίησης παρεμβάσεων βελτίωσης της ενεργειακής απόδοσης ή παροχή στα μέλη της τεχνικής υποστήριξης στους ανωτέρω τομείς.
* Διαχείριση ή συμμετοχή σε προγράμματα χρηματοδοτούμενα από εθνικούς πόρους ή πόρους της Ευρωπαϊκής Ένωσης σχετικά με τους σκοπούς της.
* Παροχή συμβουλών για τη διαχείριση ή συμμετοχή των μελών της σε προγράμματα χρηματοδοτούμενα από εθνικούς πόρους ή πόρους της Ευρωπαϊκής Ένωσης σχετικά με τους σκοπούς της.
* Ενημέρωση, εκπαίδευση και ευαισθητοποίηση σε τοπικό και περιφερειακό επίπεδο για θέματα ενεργειακής αειφορίας.

Μέρος των δράσεων αυτών θα μπορούσαν να βασιστούν στα αποτελέσματα του έργου Empowering Energy Poor Citizens through Joint Energy Initiatives (POWERPOOR) που χρηματοδοτείται από την Ευρωπαϊκή Ένωση μέσω του προγράμματος Horizon 2020 με Αριθμό Συμβολαίου 890437 και στοχεύει στην υποστήριξη των ενεργειακά φτωχών νοικοκυριών μέσω της συμμετοχής τους σε ενεργειακές κοινότητες.

Επιπλέον, οι δράσεις αυτές θα μπορούν να συνδυαστούν με καινοτόμους χρηματοδοτικούς μηχανισμούς, όπως το «crowdfunding», με στόχο τη συγκέντρωση κεφαλαίου για τις νέες εγκαταστάσεις ΑΠΕ, κλπ.

Η Ενεργειακή Κοινότητα είναι μη κερδοσκοπικού χαρακτήρα και δεν επιτρέπεται η διανομή κερδών.

Για τη σύσταση της Ε. Κοιν. προσκομίζονται στην αρμόδιο ΥΓΕΜΗ το καταστατικό, συμβολαιογραφικά έγγραφα ή δηλώσεις στοιχείων ακινήτων (Ε9) για τα φυσικά πρόσωπα – μέλη που να αποδεικνύουν την πλήρη ή ψιλή κυριότητα ή επικαρπία σε ακίνητο εντός της Περιφέρειας της έδρας της Ε. Κοιν. ή τα πιστοποιητικά οικογενειακής κατάστασης των φυσικών προσώπων – μελών τους που είναι δημότες Δήμου της Περιφέρειας εντός της οποίας βρίσκεται η Ε.Κοιν. και τα καταστατικά των Νομικών Προσώπων – μελών της Ε.Κοιν.

**ΚΕΦΑΛΑΙΟ Β'**

**ΜΕΛΗ ΤΗΣ ΕΝΕΡΓΕΙΑΚΗΣ ΚΟΙΝΟΤΗΤΑΣ -   
ΟΡΟΙ ΕΙΣΟΔΟΥ & ΕΞΟΔΟΥ ΤΩΝ ΜΕΛΩΝ**

**ΑΡΘΡΟ 6**

**ΠΡΟΫΠΟΘΕΣΕΙΣ ΚΑΙ ΚΩΛΥΜΑΤΑ ΣΥΝΕΤΑΙΡΩΝ**

1. Συνέταιροι (ή Μέλη) της Ε.Κοιν. μπορεί να είναι:

* Φυσικά πρόσωπα με πλήρη δικαιοπρακτική ικανότητα.
* Νομικά πρόσωπα ιδιωτικού ή δημοσίου δικαίου, που έχουν την έδρα τους στην Περιφέρεια Αττικής.
* Ο.Τ.Α. Α’ ή Β’ βαθμού της Περιφέρειας Αττικής ή επιχειρήσεις αυτών, κατ’ εξαίρεση του άρθρου 107 του ν. 3852/2010 (Α΄ 87).

1. Ο ελάχιστος αριθμός μελών της Ενεργειακής Κοινότητας είναι 5 αν τα μέλη είναι νπδδ εκτός των ΟΤΑ ή νπιδ ή φυσικά πρόσωπα.

Τουλάχιστον το πενήντα τοις εκατό (50%) συν ένα των μελών πρέπει να σχετίζονται με τον τόπο στον οποίο βρίσκεται η έδρα της Ε.Κοιν. και συγκεκριμένα τα φυσικά πρόσωπα - μέλη να έχουν πλήρη ή ψιλή κυριότητα ή επικαρπία σε ακίνητο το οποίο βρίσκεται εντός της Περιφέρειας της έδρας της Ε.Κοιν. ή να είναι δημότες δήμου της Περιφέρειας αυτής, ενώ τα νομικά πρόσωπα μέλη να έχουν την έδρα τους εντός της Περιφέρειας της έδρας της Ε.Κοιν..

Όλα τα μέλη τα οποία υπογράφουν την πράξη ίδρυσης της Ενεργειακής Κοινότητας και καταβάλλουν την αξία της συνεταιριστικής μερίδας τους, θεωρούνται, αυτοδίκαια, μέλη της Ενεργειακής Κοινότητας και δεν απαιτείται η υποβολή σχετικής αίτησης εγγραφής.

Για την εγγραφή νέου μέλους, φυσικού ή νομικού προσώπου, στην Ε.Κοιν., μετά τη σύστασή της, απαιτείται γραπτή αίτηση προς το Διοικητικό Συμβούλιο της Ε.Κοιν. Για την εγγραφή νομικών προσώπων η αίτηση θα υπογράφεται από τον νόμιμο εκπρόσωπο ή εκπροσώπους του, και στην οποία θα επισυνάπτεται επικυρωμένο αντίγραφο του καταστατικού καθώς και πιστοποιητικό εκπροσώπησης.

Στην αίτηση του το νέο μέλος θα πρέπει να δηλώνει ότι:

* Έχει πλήρη δικαιοπρακτική ικανότητα και ελεύθερη διαχείριση της περιουσίας του.
* Εφόσον πρόκειται για νομικό πρόσωπο, οι καταστατικοί του σκοποί δεν αντίκειται στις διατάξεις του καταστατικού της Ε.Κοιν., ούτε είναι ασυμβίβαστοι με αυτές.
* Αποδέχεται ανεπιφύλακτα το καταστατικό της Ε.Κοιν. και τις αποφάσεις της Γενικής Συνέλευσης και του Διοικητικού Συμβουλίου, καθώς και του Εποπτικού Συμβουλίου.
* Με την επιφύλαξη του αρ. 2 παρ.4 του Ν. 4513/2018 δεν συμμετέχει σε άλλο αστικό συνεταιρισμό που να επιδιώκει τους ίδιους σκοπούς εντός της έδρας της Ε.Κοιν. και δεν ασκεί ανταγωνιστική δραστηριότητα.
* Δεν έχει διαγραφεί από συνεταιρισμό για οποιαδήποτε αιτία.

Το υποψήφιο μέλος υποχρεούται να αποδεικνύει κατά περίπτωση έγγραφα ότι πληροί τις προϋποθέσεις συμμετοχής του στην Ε.Κοιν.

Η αίτηση εγγραφής, εφ' όσον γίνει δεκτή από το Διοικητικό Συμβούλιο, επέχει θέση σύμβασης μεταξύ Ε.Κοιν. και μέλους και φυλάσσεται στο αρχείο της Ε.Κοιν.

Επί των αιτήσεων νέων μελών, το Διοικητικό Συμβούλιο της Ε.Κοιν. αποφαίνεται, καταφατικά ή αρνητικά, στην πρώτη συνεδρίαση του μετά την υποβολή των αιτήσεων. Η ιδιότητα του μέλους αποκτάται με την απόφαση αποδοχής της αίτησης από το Διοικητικό Συμβούλιο.

Στην περίπτωση αποδοχής της αίτησης, ο αιτών εγγράφεται την ίδια μέρα ως μέλος του συνεταιρισμού και καταχωρίζονται τα στοιχεία, στο από το άρθρο 9 παρ. α του νόμου 1667/86 προβλεπόμενο βιβλίο μητρώου μελών, αφού προηγούμενα, καταβάλλει την αξία της συνεταιριστικής του μερίδας που ορίζεται με άλλες διατάξεις του παρόντος καταστατικού.

Η εγγραφή των νέων μελών εγκρίνεται από την επόμενη Γενική Συνέλευση.

Τα νέα μέλη συμμετέχουν στις διαδικασίες λήψης αποφάσεων και στα όργανα της Ε.Κοιν. μετά την έγκριση της εγγραφής τους από τη Γενική Συνέλευση (άρθρο 2 § 5 Ν. 1667/86).

Στην περίπτωση μη αποδοχής της αίτησης, το Διοικητικό Συμβούλιο υποχρεούται να εισαγάγει την απορριφθείσα αίτηση στην πρώτη, μετά την απόρριψη, Γενική Συνέλευση της Ε.Κοιν. η οποία και αποφασίζει.

Αν το Διοικητικό Συμβούλιο δεν περιλάβει την απορριφθείσα αίτηση στην ημερήσια διάταξη της Γενικής Συνέλευσης μπορεί να προσφύγει σ' αυτήν ο αιτών την εγγραφή, οπότε η Γενική Συνέλευση αποφαίνεται πριν από κάθε άλλο θέμα.

Η απόφαση της Γενικής Συνέλευσης κοινοποιείται μέσα σε είκοσι (20) μέρες από την λήξη των εργασιών της στον ενδιαφερόμενο.

**ΑΡΘΡΟ 7**

**ΥΠΟΧΡΕΩΣΕΙΣ ΚΑΙ ΕΥΘΥΝΕΣ ΜΕΛΩΝ**

Τα μέλη της ενεργειακής κοινότητας έχουν, μεταξύ των άλλων, τις εξής υποχρεώσεις:

* Να υποστηρίζουν ενεργά το έργο και τα συμφέροντα της ενεργειακής κοινότητας και να μετέχουν με ζήλο σε όλες τις συλλογικές συνεταιριστικές δραστηριότητες.
* Να είναι πιστοί πελάτες, ενεργά και δραστήρια μέλη της ενεργειακής κοινότητας και να συμβάλλουν στην ανάπτυξη των εργασιών της.
* Να γνωστοποιούν, έγκαιρα, τα στοιχεία επικοινωνίας τους, τις νέες διευθύνσεις της κατοικίας ή της έδρας τους, στην ενεργειακή κοινότητα.
* Να συμμορφώνονται προς τις διατάξεις του παρόντος καταστατικού, τις αποφάσεις των οργάνων της ενεργειακής κοινότητας και προς τις διατάξεις των εσωτερικών κανονισμών που αφορούν στις εργασίες της ενεργειακής κοινότητας.
* Να καταβάλλουν, εμπρόθεσμα, στο ταμείο της ενεργειακής κοινότητας τις οφειλές τους από συνεταιριστικές μερίδες και από τυχόν συνδρομές, εισφορές, δικαίωμα εγγραφής και να εξοφλούν τις οποιεσδήποτε και από οποιαδήποτε αιτία, ληξιπρόθεσμες υποχρεώσεις τους.
* Κάθε νέος συνεταίρος υποχρεούται να καταβάλει, εκτός από το ποσό της μερίδας του και εισφορά ανάλογη προς την καθαρή περιουσία της ενεργειακής κοινότητας , όπως αυτή προκύπτει από τον ισολογισμό της τελευταίας χρήσης. Η εισφορά αυτή φέρεται σε ειδικό αποθεματικό (άρθρο 4 παρ. 3 Ν. 1667/1986).

Έχουν επίσης τις ακόλουθες ευθύνες:

* Ευθύνονται έναντι της ενεργειακής κοινότητας και των πιστωτών αυτής, αλληλέγγυα, μέχρι του ποσού της ευθύνης τους, όπως αυτή καθορίζεται από το άρθρο 52 του παρόντος καταστατικού.
* Ευθύνονται για τις υποχρεώσεις της ενεργειακής κοινότητας, που αναλήφθηκαν πριν από την εγγραφή τους, ως μελών της, μη ισχυούσης αντιθέτου συμφωνίας, καθώς και για τις αποφάσεις της Γενικής Συνέλευσης που πάρθηκαν νόμιμα, έστω και αν πάρθηκαν όταν απουσίαζαν ή διαφωνούσαν. Δεν ευθύνονται όμως για τα χρέη που δημιουργήθηκαν μετά την έξοδό τους (άρθρο 4 παρ.  4 Ν. 1667/1986).

Η σχετική αξίωση παραγράφεται μετά την παρέλευση ενός έτους από την έξοδο του συνεταίρου ή από την περάτωση της πτώχευσης ή της εκκαθάρισης (άρθρο 4 παρ. 4 Ν. 1667/86).

**ΑΡΘΡΟ 8**

**ΔΙΚΑΙΩΜΑΤΑ ΜΕΛΩΝ**

Τα μέλη έχουν δικαίωμα:

* Να μετέχουν αυτοπροσώπως στις Γενικές Συνελεύσεις, με φυσική παρουσία ή και με ηλεκτρονική παρουσία σύμφωνα με την εκάστοτε ισχύουσα νομοθεσία, με εξαίρεση τις περιπτώσεις του άρθρου 11 του παρόντος καταστατικού, να εκλέγουν και να εκλέγονται, να εκφράζουν ελεύθερα τη γνώμη τους, και να υποβοηθούν στη λήψη ορθότερων αποφάσεων.
* Να λαμβάνουν γνώση των πρακτικών της Γενικής Συνέλευσης, οποτεδήποτε, και να παίρνουν, με δαπάνες τους, αντίγραφα του ισολογισμού και του λογαριασμού κερδών και ζημιών δεκαπέντε (15) τουλάχιστον  ημέρες πριν από την υποβολή τους στη Γενική Συνέλευση.
* Να προμηθεύονται κατά προτεραιότητα και σε ειδικές τιμές προϊόντα, υπηρεσίες και ενέργεια σε διάφορες μορφές (ηλεκτρισμός, θερμότητα) παραγόμενα από την ενεργειακή κοινότητα , σύμφωνα με τις ανάγκες τους, τη δυνατότητα παραγωγής της ενεργειακής κοινότητας και τους ισχύοντες νόμους.

**ΑΡΘΡΟ 9**

**ΑΠΩΛΕΙΑ ΙΔΙΟΤΗΤΑΣ ΜΕΛΟΥΣ-ΣΥΝΕΤΑΙΡΟΥ**

Απώλεια της ιδιότητας του μέλους της Ε.Κοιν. επέρχεται με αποχώρηση, διαγραφή ή θάνατο του φυσικού προσώπου του συνεταίρου ή λύση του νομικού προσώπου.

**ΑΡΘΡΟ 10**

**ΟΙΚΕΙΟΘΕΛΗΣ ΑΠΟΧΩΡΗΣΗ**

* Μέλος του συνεταιρισμού μπορεί να αποχωρήσει, οποτεδήποτε αλλά μόνο στο τέλος της χρήσεως και αφού τηρηθούν οι διατάξεις του άρθρου 2 παρ. 7 του νόμου 1667/1986 δηλαδή κατόπιν σχετικής έγγραφης δήλωσής του η οποία θα υποβληθεί προ τριών, τουλάχιστον μηνών, πριν από το τέλος της οικονομικής χρήσης, προς το Διοικητικό Συμβούλιο.
* Στον συνεταίρο που αποχωρεί ή αποκλείεται από την ενεργειακή κοινότητα αποδίδεται η συνεταιριστική μερίδα που εισέφερε, υπολογιζόμενη σε πραγματικούς όρους, το αργότερο, εντός τριών (3) μηνών από την έγκριση ισολογισμού της χρήσης, μέσα στην οποία έγινε η αποχώρηση ή ο αποκλεισμός. Ο συνεταίρος που αποχώρησε ή αποκλείστηκε από την ενεργειακή κοινότητα καμία άλλη απαίτηση δεν μπορεί να έχει επί της περιουσίας της ενεργειακής κοινότητας. Επιφυλάσσεται υπέρ του ΔΣ το δικαίωμα παρακράτησης της εισφοράς του από τη συνεταιριστική μερίδα χρεών και οφειλών του συνεταίρου από συναλλαγές.
* Συνεταίρος μπορεί να αποχωρήσει από την ενεργειακή κοινότητα στο τέλος της χρήσης, μη τηρουμένων των παραπάνω προθεσμιών, αν μεταβληθεί ο κύριος σκοπός της ενεργειακής κοινότητας ή η ευθύνη από περιορισμένη σε απεριόριστη. Ο επιθυμών να αποχωρήσει, όμως, πρέπει να είναι από αυτούς οι οποίοι δεν ενέκριναν την τροποποίηση και αφού υποβάλλει αίτηση εντός προθεσμίας η οποία δεν είναι δυνατόν να είναι μικρότερη των τριών και μεγαλύτερη των έξι μηνών από την έγκριση της τροποποίησης.

**ΑΡΘΡΟ 11**

**ΘΑΝΑΤΟΣ ΣΥΝΕΤΑΙΡΟΥ**

* Σε περίπτωση θανάτου συνεταίρου αυτός διαγράφεται στο τέλος της χρήσης κατά την οποία επήλθε ο θάνατος. Στο χρονικό διάστημα από την ημερομηνία του θανάτου, μέχρι το τέλος της χρήσης, η συνεταιριστική ιδιότητα του θανόντος συνεχίζεται στο πρόσωπο των κληρονόμων του, οι οποίοι υποκαθίστανται στα δικαιώματα και τις υποχρεώσεις του κληρονομουμένου.
* Η συνεταιριστική ιδιότητα και η συνεταιριστική μερίδα θανόντος συνεταίρου μπορούν να περιέλθουν οριστικά στον κληρονόμο που έχει τις προϋποθέσεις να γίνει μέλος της ενεργειακής κοινότητας .
* Σε περίπτωση ύπαρξης πολλών κληρονόμων, ή ανηλίκων, το δικαίωμα ψήφου στις Γενικές Συνελεύσεις ασκείται από τον αντιπρόσωπο των κληρονόμων, νόμιμα οριζόμενο.
* Σε περίπτωση που οι κληρονόμοι δεν θελήσουν ν' αποκτήσουν την ιδιότητα του συνεταίρου, τους αποδίδεται η συνεταιριστική μερίδα που είχε εισφέρει ο κληρονομούμενος, υπολογιζόμενης της αξίας της σε πραγματικούς όρους (άρθρο 4 παρ. 1 Ν. 1667/1986).

**ΑΡΘΡΟ  12**

**ΔΙΑΓΡΑΦΗ ΣΥΝΕΤΑΙΡΩΝ**

1. Ύστερα από εισήγηση του Δ.Σ. και με απόφαση της Γενικής Συνέλευσης, που λαμβάνεται με την αυξημένη απαρτία και πλειοψηφία του άρθρου 5 παρ. 4 και 6 του Ν. 1667/86, όπως αυτός τροποποιήθηκε και ισχύει, ο συνεταίρος μπορεί να διαγραφεί από την ενεργειακή κοινότητα, όταν ισχύει μια ή περισσότερες από τις παρακάτω περιπτώσεις :

Όταν:

* Βλάπτει τα συμφέροντα της ενεργειακής κοινότητας, από παράβαση των υποχρεώσεών του.
* Καθυστερεί την εξόφληση των ληξιπρόθεσμων οφειλών του προς την ενεργειακή κοινότητα , περισσότερο από τρείς μήνες.
* Καταδικάσθηκε, με τελεσίδικη απόφαση, για αδικήματα σε βάρος της περιουσίας της ενεργειακής κοινότητας .

Η διαγραφή γνωστοποιείται με κοινοποίηση αποσπάσματος της απόφασης της Γενικής Συνέλευσης που περιέχει και την αιτιολογία.

1. Μέσα σε δύο (2) μήνες από την κοινοποίηση της σχετικής απόφασης, ο συνεταίρος μπορεί να προσφύγει στο αρμόδιο Ειρηνοδικείο, σύμφωνα με το άρθρο 2 § 8 του Ν. 1667/1986.
2. Η απώλεια της ιδιότητας του μέλους, επέρχεται από την ημέρα που δημοσιεύεται η τελεσίδικη απόφαση που απορρίπτει την προσφυγή ή από την ημέρα που έληξε άπρακτη η προθεσμία των δύο μηνών.
3. Στη Συνέλευση, κατά την οποία θα ληφθεί απόφαση περί διαγραφής τους, δικαιούνται να παραστούν και οι διαγραφέντες για να εκθέσουν τις απόψεις τους, προφορικά, αλλά χωρίς δικαίωμα ψήφου.

Στην περίπτωση μη έγκρισης της εισήγησης του Διοικητικού Συμβουλίου από τη Γενική Συνέλευση, η διαγραφή θεωρείται ως μηδέποτε γενόμενη.

1. Οι αποφάσεις περί διαγραφής γνωστοποιούνται στους διαγραφέντες συνεταίρους με συστημένη επιστολή ή με δικαστικό επιμελητή μέσα σε ένα μήνα από τη λήψη τους.
2. Οι διαγραφόμενοι συνεταίροι δεν μπορούν να ζητήσουν την εκκαθάριση της ενεργειακής κοινότητας, ούτε μπορούν να έχουν οποιαδήποτε απαίτηση επί της περιουσίας της. Μπορούν μόνο να ζητήσουν την καταβολή της αξίας των συνεταιριστικών μερίδων υπολογιζόμενης σε πραγματικούς όρους. Εάν κατά την έξοδο κάποιου συνεταίρου η περιουσία της ενεργειακής κοινότητας, συνυπολογιζομένων και των αποθεματικών, δεν επαρκεί για την κάλυψη των, τυχόν, υπαρχόντων χρεών της ενεργειακής κοινότητας , ο εξερχόμενος συνεταίρος υποχρεούται να καταβάλει στην ενεργειακή κοινότητα την αναλογία του, η οποία υπολογίζεται ανάλογα με τον αριθμό των μερίδων, τις οποίες είχε κατά τον χρόνο της εξόδου του, ως προς το σύνολο των συνεταιριστικών μερίδων. Το Διοικητικό Συμβούλιο μπορεί να συμψηφίσει την αναλογία των χρεών του, με την αξία της συνεταιριστικής μερίδας που δικαιούται ο εξερχόμενος συνεταίρος.

**ΚΕΦΑΛΑΙΟ Γ΄ ΔΙΟΙΚΗΣΗ ΕΝΕΡΓΕΙΑΚΗΣ ΚΟΙΝΟΤΗΤΑΣ**

**ΑΡΘΡΟ  13**

**ΔΙΟΙΚΗΣΗ**

Η διοίκηση της Ε.Κοιν. ασκείται από τη Γενική Συνέλευση, το Διοικητικό Συμβούλιο και το Εποπτικό Συμβούλιο.

**ΑΡΘΡΟ  14**

**ΓΕΝΙΚΗ ΣΥΝΕΛΕΥΣΗ**

Τα δικαιώματα των συνεταίρων για τις υποθέσεις και τις δραστηριότητες της ενεργειακής κοινότητας ενασκούνται δια της Γενικής Συνελεύσεως των μελών που έχουν εγγραφεί στο μητρώο του συνεταιρισμού και διατηρούν την ιδιότητά τους. Η Γενική Συνέλευση αποτελεί το ανώτατο όργανο της ενεργειακής κοινότητας .

Τα φυσικά πρόσωπα παρίστανται αυτοπροσώπως ή με ηλεκτρονική παρουσία ή εκπροσωπούνται από άλλα μέλη, τα οποία πρέπει να καταθέτουν πριν τη συνεδρίαση στη Γραμματεία της ΓΣ τη σχετική εξουσιοδότηση, με επικύρωση του γνησίου της υπογραφής.

Τα νομικά πρόσωπα, μέλη της ενεργειακής κοινότητας, εκπροσωπούνται από τον νόμιμο εκπρόσωπό τους, όπως αυτός ορίζεται στο καταστατικό ή στον οργανισμό τους. Τα νομιμοποιητικά τους έγγραφα κατατίθενται στη Γραμματεία της Συνέλευσης, πριν από την έναρξη των εργασιών της.

**ΑΡΘΡΟ  15**

**ΣΥΓΚΛΗΣΗ ΓΕΝΙΚΗΣ ΣΥΝΕΛΕΥΣΗΣ**

Η Γενική Συνέλευση συγκαλείται τακτικά ή έκτακτα.

* Τακτικά μέχρι το τέλος Ιουνίου κάθε χρόνου, έκτακτα δε όταν παρίσταται ανάγκη, κατά την κρίση του Διοικητικού Συμβουλίου ή αν το ζητήσει το Εποπτικό Συμβούλιο ή το ένα δέκατο (1/10) των μελών της ενεργειακής κοινότητας , δια εγγράφου απευθυνόμενου στον Πρόεδρο του Διοικητικού Συμβουλίου στο οποίο ορίζονται τα θέματα που θα συζητηθούν.
* Το Διοικητικό Συμβούλιο της ενεργειακής κοινότητας είναι υποχρεωμένο να συγκαλέσει τη Γενική Συνέλευση εντός 15 ημερών από τηςν παραλαβή του εγγράφου του Εποπτικού Συμβουλίου ή των συνεταίρων και με θέματα που αναφέρονται σε αυτό. Αν όμως δεν συγκληθεί η Γενική Συνέλευση, τότε τα μέλη της ενεργειακής κοινότητας , που ζήτησαν τη σύγκληση της Γενικής Συνέλευσης, μπορούν να απευθυνθούν στον αρμόδιο Ειρηνοδίκη, με αίτησή τους, ο οποίος διατάσσει τη σύγκληση, εκτός αν κρίνει ότι δεν συντρέχει λόγος.

**ΑΡΘΡΟ  16**

**ΠΡΟΣΚΛΗΣΕΙΣ**

Η πρόσκληση των μελών στη Γενική Συνέλευση, τακτική ή έκτακτη, γνωστοποιείται στους συνεταίρους επτά (7) τουλάχιστον ημέρες πριν την ημερομηνία σύγκλησης της Συνέλευσης, με ειδική ανακοίνωση.

Προκειμένου περί διάλυσης της ενεργειακής κοινότητας, η πρόσκληση στέλνεται, τουλάχιστον, τριάντα ημέρες πριν την ημερομηνία σύγκλησης της Γενικής Συνέλευσης.

Η πρόσκληση πρέπει απαραίτητα να ορίζει το χρόνο, τον τόπο και τα θέματα της ημερήσιας διάταξης που θα συζητηθούν.  Οι προσκλήσεις γνωστοποιούνται με ηλεκτρονικό ταχυδρομείο στη διεύθυνση ηλεκτρονικού ταχυδρομείου που έχει ορίσει το κάθε μέλος της ενεργειακής κοινότητας. Είναι ευθύνη του εκάστοτε μέλους της ενεργειακής κοινότητας να ενημερώνει εγκαίρως για αλλαγές στην διεύθυνση ηλεκτρονικού ταχυδρομείου του.

**ΑΡΘΡΟ  17**

**AΠΑΡΤΙΑ**

* Η Γενική Συνέλευση βρίσκεται σε απαρτία και συνεδριάζει νόμιμα, όταν κατά την έναρξη της συνεδρίασης παραβρίσκεται, με φυσική παρουσία ή και με ηλεκτρονική παρουσία, σύμφωνα με την εκάστοτε ισχύουσα νομοθεσία, ο μισός αριθμός των συνεταίρων και επί πλέον ένας.

Αφού βεβαιωθεί η απαρτία της Γενικής Συνέλευσης, αυτή θεωρείται ότι βρίσκεται σε απαρτία μέχρι το τέλος των εργασιών της.

* Αν δεν επιτευχθεί απαρτία, η Γενική Συνέλευση συνέρχεται αυτοδίκαια, χωρίς άλλη πρόσκληση μετά από επτά (7) ημέρες, την αντίστοιχη ημέρα εκείνης κατά την οποία δεν επιτεύχθηκε απαρτία, στον ίδιο τόπο, την ίδια ώρα και με τα ίδια θέματα ημερήσιας διάταξης.
* Κατά τη δεύτερη Γενική Συνέλευση βεβαιώνεται η απαρτία εφόσον κατά την έναρξη της συνεδρίασης παρίσταται, με φυσική παρουσία ή και με ηλεκτρονική παρουσία, σύμφωνα με την εκάστοτε ισχύουσα νομοθεσία, το ένα πέμπτο (1/5) τουλάχιστον των μελών της ενεργειακής κοινότητας, αλλά όχι λιγότερα από τρία μέλη.
* Αν δεν υπάρξει και πάλι απαρτία, η Γενική Συνέλευση συνέρχεται ύστερα από επτά ημέρες χωρίς άλλη πρόσκληση, στον ίδιο τόπο και την ίδια ώρα και αποφασίζει για όλα τα θέματα της αρχικής ημερησίας διάταξης όσα μέλη κι αν παρίστανται, με φυσική παρουσία ή και με ηλεκτρονική παρουσία σύμφωνα με την εκάστοτε ισχύουσα νομοθεσία, όχι όμως λιγότερα από τρία (3).
* Για τη λήψη αποφάσεων που αφορούν τη μεταβολή του σκοπού ή της έδρας της ενεργειακής κοινότητας , τη μεταβολή του ποσού της συνεταιριστικής μερίδας ή της ευθύνης των συνεταίρων, τον αποκλεισμό του συνεταίρου, την παράταση, τη διάλυση, την αναβίωση, τη συγχώνευση της ενεργειακής κοινότητας και την ανάκληση και αντικατάσταση μελών του διοικητικού ή του εποπτικού συμβουλίου και των κατά το άρθρο 12 του Ν. 1667/1986 αντιπροσώπων του συνεταιρισμού, η Συνέλευση βρίσκεται σε απαρτία όταν παρίστανται σε αυτήν, με φυσική παρουσία ή και με ηλεκτρονική παρουσία σύμφωνα με την εκάστοτε ισχύουσα νομοθεσία, τα δύο τρίτα (2/3) των μελών αλλά όχι λιγότερα από τρία μέλη.

Η επαναληπτική Συνέλευση για θέματα αυτής της παραγράφου βρίσκεται σε απαρτία όταν είναι παρόν, με φυσική παρουσία ή και με ηλεκτρονική παρουσία σύμφωνα με την εκάστοτε ισχύουσα νομοθεσία, τα μισά συν ένα τουλάχιστο μέλη αλλά όχι λιγότερα από τρία μέλη.

Αν δεν υπάρξει και πάλι απαρτία, η δεύτερη επαναληπτική Συνέλευση για θέματα αυτής της παραγράφου, βρίσκεται σε απαρτία όταν είναι παρόν, με φυσική παρουσία ή και με ηλεκτρονική παρουσία σύμφωνα με την εκάστοτε ισχύουσα νομοθεσία, τα ένα τέταρτο (1/4) των μελών αλλά όχι λιγότερα από τρία μέλη.

 Οι αποφάσεις της Γενικής Συνέλευσης για θέματα αυτής της παραγράφου λαμβάνονται με απόλυτη πλειοψηφία του συνόλου των μελών της ενεργειακής κοινότητας .

* Η Γενική Συνέλευση συζητάει και αποφασίζει για τα θέματα που είναι γραμμένα στην ημερήσια διάταξη.

Αν παρίσταται, με φυσική παρουσία ή και με ηλεκτρονική παρουσία σύμφωνα με την εκάστοτε ισχύουσα νομοθεσία, το σύνολο των συνεταίρων, η Γενική Συνέλευση μπορεί να αποφασίζει και για θέματα που δεν περιλαμβάνονται στην πρόσκληση. Στην περίπτωση αυτή η συζήτηση για τα θέματα αυτά αναβάλλεται αν το ζητήσει το ένα εικοστό (1/20) των μελών αλλά όχι λιγότερα από τρία.

**ΑΡΘΡΟ  18**

**ΠΡΟΕΔΡΕΙΟ**

Στην αρχή της συνεδρίασης εκλέγεται από τα μέλη ο Πρόεδρος, ο Αντιπρόεδρος και ο Γραμματέας της Συνέλευσης. Έως την εκλογή του Προέδρου τα καθήκοντά του ασκεί ο Πρόεδρος του Διοικητικού Συμβουλίου ή αν αυτός απουσιάζει ο Αντιπρόεδρος ή μέλος του Διοικητικού Συμβουλίου ή αν δεν παρευρίσκεται κανένας, ένα μέλος του συνεταιρισμού που υποδεικνύεται από την Συνέλευση.

Ο Πρόεδρος της Συνέλευσης, στην αρχή κάθε συνεδρίασης ορίζει δύο ψηφολέκτες, αν στην ημερήσια διάταξη περιλαμβάνονται θέματα, για τα οποία θα απαιτηθεί ψηφοφορία.

**ΑΡΘΡΟ  19**

**ΔΙΕΥΘΥΝΣΗ ΕΡΓΑΣΙΩΝ ΤΗΣ ΣΥΝΕΛΕΥΣΗΣ**

Ο Πρόεδρος της Γενικής Συνέλευσης διευθύνει τις εργασίες της και τις συζητήσεις επί των θεμάτων της ημερήσιας διάταξης κατά την σειρά που έχουν καταχωρηθεί στην πρόσκληση, εκτός αν η Γενική Συνέλευση αποφασίσει, για ειδικούς λόγους, αλλαγή της σειράς αυτών. Δίνει τον λόγο στους συνεταίρους που επιθυμούν να μιλήσουν ή και να υποβάλουν προτάσεις, και περιορίζει τη διάρκειά του, ανάλογα με τη σημασία του υπό συζήτηση θέματος.

Για τις συζητήσεις τηρούνται πρακτικά από τον Γραμματέα της Συνέλευσης.

**ΑΡΘΡΟ  20**

**ΑΠΟΦΑΣΕΙΣ ΓΕΝΙΚΗΣ ΣΥΝΕΛΕΥΣΗΣ**

Οι αποφάσεις της Γενικής Συνέλευσης λαμβάνονται με απόλυτη πλειοψηφία όσων συμμετέχουν στην ψηφοφορία, με εξαίρεση τις διατάξεις του άρθρου 17 § 5 του παρόντος καταστατικού και καταχωρίζονται, με περίληψη των εισηγήσεων και των προτάσεων, στο βιβλίο, έντυπο ή ηλεκτρονικό σύμφωνα με την εκάστοτε ισχύουσα νομοθεσία, των πρακτικών της Γενικής Συνέλευσης, το οποίο είναι ελεύθερα προσιτό σε όλους τους συνεταίρους.

Οι αποφάσεις της Γενικής Συνέλευσης είναι υποχρεωτικές για όλους τους συνεταίρους, παρόντες ή διαφωνούντες στη λήψη τους ή και απόντες.

**ΑΡΘΡΟ  21**

**ΑΡΜΟΔΙΟΤΗΤΕΣ ΓΕΝΙΚΗΣ ΣΥΝΕΛΕΥΣΗΣ**

Η Γενική Συνέλευση αποφασίζει για όλα τα θέματα της ενεργειακής κοινότητας, που δεν ανήκουν στην αρμοδιότητα άλλων οργάνων. Ειδικότερα:

* Ασκεί την ανώτατη εποπτεία επί των υποθέσεων της ενεργειακής κοινότητας.
* Εκλέγει τα μέλη του Διοικητικού Συμβουλίου και Εποπτικού Συμβουλίου.
* Ανακαλεί τα μέλη των συμβουλίων αυτών, πριν τη λήξη της θητείας τους, αν συντρέξουν λόγοι.
* Ελέγχει τη δράση του Διοικητικού και Εποπτικού Συμβουλίου.
* Απαλλάσσει  από τις ευθύνες τους τα συμβούλια, Διοικητικό και Εποπτικό.
* Εγκρίνει τον ισολογισμό και τα αποτελέσματα χρήσης του παρελθόντος έτους.
* Κατανέμει τα κέρδη και τις ζημιές και αποφασίζει για τον σχηματισμό αποθεματικών κεφαλαίων.
* Εγκρίνει τις δραστηριότητες της ενεργειακής κοινότητας ανάλογα με τους σκοπούς της.
* Αποφασίζει να διεκδικήσει αξιώσεις κατά των μελών του Διοικητικού και Εποπτικού Συμβουλίου και εκλέγει πληρεξούσιους για τη διεξαγωγή ενεργειών κατά των μελών του Εποπτικού Συμβουλίου.
* Εγκρίνει τροποποιήσεις του καταστατικού.
* Εγκρίνει τους ειδικούς κανονισμούς εργασιών και προσωπικού.
* Εκλέγει αντιπροσώπους της ενεργειακής κοινότητας σε δίκτυα και δευτεροβάθμιες ενώσεις.
* Αποφασίζει για τη συγχώνευση, παράταση της διάρκειας, διάλυση και αναβίωση της ενεργειακής κοινότητας .
* Αποφασίζει για τη συμμετοχή σε εταιρία και την αποχώρηση από αυτή.
* Αποφασίζει για την επιβολή εισφοράς στα μέλη για την αντιμετώπιση εκτάκτων ζημιών ή άλλων εξαιρετικών καταστάσεων.
* Με απόφασή της μπορεί να μεταβιβάζει τις αρμοδιότητες των εδαφίων ζ και η του παρόντος άρθρου στο Διοικητικό Συμβούλιο.

**ΑΡΘΡΟ  22**

**ΙΣΟΤΗΤΑ ΜΕΛΩΝ**

Στη Γενική Συνέλευση κάθε συνεταίρος διαθέτει ΜΙΑ ΜΟΝΟ ψήφο, ανεξάρτητα από τον αριθμό συνεταιριστικών μερίδων που κατέχει.

**ΑΡΘΡΟ  23**

**ΣΤΕΡΗΣΗ ΨΗΦΟΥ**

Τα μέλη του Διοικητικού Συμβουλίου και του Εποπτικού Συμβουλίου δεν έχουν δικαίωμα να ψηφίζουν στα θέματα απαλλαγής από την ευθύνη τους.

Επίσης, δεν δικαιούται ψήφο μέλος της ενεργειακής κοινότητας στην περίπτωση κατά την οποία η απόφαση που θα ληφθεί αφορά δικαιοπραξία ή έγερση ή κατάργηση δίκης μεταξύ της ενεργειακής κοινότητας αφενός και του μέλους, αφετέρου, ή της συζύγου και  συγγενών αυτού πρώτου βαθμού.

**ΑΡΘΡΟ  24**

**ΨΗΦΟΦΟΡΙΑ**

* Η ψηφοφορία στη Γενική Συνέλευση είναι μυστική και ενεργείται με ψηφοδέλτια, έντυπα ή ηλεκτρονικά  σύμφωνα με την εκάστοτε ισχύουσα νομοθεσία, εφόσον αφορά θέματα εκλογής των μελών του Διοικητικού Συμβουλίου και Εποπτικού Συμβουλίου, και αντιπροσώπων σε οργανώσεις ανώτερου βαθμού, την ανάκληση μελών του Διοικητικού και Εποπτικού Συμβουλίου, πριν από τη λήξη της θητείας τους, απαλλαγή από ευθύνη, την τροποποίηση του καταστατικού και αναστολή εργασιών ή και διάλυση της ενεργειακής κοινότητας , προσωπικά ζητήματα, όπως και κάθε άλλο θέμα για το οποίο ο νόμος απαιτεί μυστική ψηφοφορία.
* Στη μυστική ψηφοφορία απαγορεύεται η παρουσία στην αίθουσα κάθε τρίτου που δεν έχει δικαίωμα ψήφου, με εξαίρεση το έμμισθο προσωπικό της ενεργειακής κοινότητας , των συμβούλων της ενεργειακής κοινότητας και του εκπροσώπου ή των εκπροσώπων των οργανώσεων ανώτερου βαθμού στις οποίες, τυχόν, ανήκει η ενεργειακή κοινότητα.
* Η ψηφοφορία για κάθε άλλο θέμα είναι φανερή και διενεργείται με ονομαστική κλήση ή με ανάταση των χειρών, ή ηλεκτρονικά σύμφωνα με την εκάστοτε ισχύουσα νομοθεσία, ποτέ δε δια βοής.

**ΑΡΘΡΟ  25**

**ΠΡΑΚΤΙΚΑ ΓΕΝΙΚΗΣ ΣΥΝΕΛΕΥΣΗΣ**

Την τήρηση των πρακτικών Γενικής Συνέλευσης επιμελείται ο γραμματέας της Συνέλευσης.

Τα πρακτικά όπως θα διατυπωθούν τελικά από τον γραμματέα, καταχωρίζονται στο οικείο βιβλίο, έντυπο ή ηλεκτρονικό σύμφωνα με την εκάστοτε ισχύουσα νομοθεσία, πρακτικών υπογραφόμενα από τον ίδιο και από τον Πρόεδρο ή τον Αντιπρόεδρο, εάν ο τελευταίος διηύθυνε τις εργασίες της Γενικής Συνέλευσης.

**ΑΡΘΡΟ  26**

**ΑΚΥΡΟΤΗΤΑ ΑΠΟΦΑΣΕΩΝ ΓΣ**

Απόφαση της Γενικής Συνέλευσης αντίθετη στο Νόμο ή στο παρόν καταστατικό είναι άκυρη.

Αν εγείρει αγωγή μέλος που δεν συμφώνησε με απόφαση της Γ.Σ., ή οποιοσδήποτε έχει έννομο συμφέρον, την ακυρότητα κηρύσσει το Δικαστήριο.

Η αγωγή αποκλείεται όταν περάσει ένας (1) μήνας από τότε που πάρθηκε η απόφαση.

Η απόφαση που κηρύσσει την ακυρότητα, ισχύει έναντι όλων όταν καταστεί τελεσίδικη.

**ΑΡΘΡΟ  27**

**ΔΙΟΙΚΗΤΙΚΟ ΣΥΜΒΟΥΛΙΟ**

* Το Διοικητικό Συμβούλιο της ενεργειακής κοινότητας αποτελείται από τρία (3) μέλη και συγκροτείται από τον Πρόεδρο, τον Αντιπρόεδρο, και τον Ταμία .
* Το Διοικητικό Συμβούλιο μπορεί να καθορίσει, με απόφασή του, και άλλα αξιώματα που εκείνο κρίνει σκόπιμα για την καλύτερη προώθηση των δραστηριοτήτων του.

**ΑΡΘΡΟ  28**

**ΕΚΛΟΓΗ ΤΟΥ ΔΙΟΙΚΗΤΙΚΟΥ ΣΥΜΒΟΥΛΙΟΥ**

* Οι εκλογές για την ανάδειξη του Διοικητικού Συμβουλίου γίνονται με ενιαίο ψηφοδέλτιο.
* Η εκλογή του Διοικητικού Συμβουλίου από τη Γενική Συνέλευση ενεργείται με μυστική ψηφοφορία και με ψηφοδέλτιο, έντυπο ή ηλεκτρονικό σύμφωνα με την εκάστοτε ισχύουσα νομοθεσία, στο οποίο καταχωρίζονται τα ονοματεπώνυμα των υποψηφίων μελών του Διοικητικού Συμβουλίου, κατ' αλφαβητική σειρά.
* Κατά την εκλογή των τακτικών μελών του Διοικητικού Συμβουλίου εκλέγονται, επίσης, και ισάριθμα αναπληρωματικά μέλη.
* Το Διοικητικό Συμβούλιο συνέρχεται εντός 10 ημερών, από την εκλογή του, ύστερα από πρόσκληση του συμβούλου που πλειοψήφησε, σε ειδική συνεδρίαση και εκλέγει, με μυστική ψηφοφορία, τους αξιωματούχους όπως αυτοί αναφέρονται στο άρθρο 27 του παρόντος καταστατικού.
* Η εκλογή των αξιωματούχων γίνεται, κατά πλειοψηφία, των παρισταμένων τακτικών μελών και δεν μπορεί να είναι λιγότερα των τριών (3). Σε περίπτωση ισοψηφίας για οποιοδήποτε από τα αξιώματα ενεργείται κλήρωση.
* Το πρακτικό της ΓΣ για την εκλογή του ΔΣ και το πρακτικό του ΔΣ για τη συγκρότησή του σε σώμα, καθώς και την κατανομή αρμοδιοτήτων εκπροσώπησης υποβάλλονται μέσα σε ένα μήνα για καταχώριση στο Μητρώο Ενεργειακών Κοινοτήτων του Γ.Ε.Μ.Η.

**ΑΡΘΡΟ  29**

**ΘΗΤΕΙΑ ΔΙΟΙΚΗΤΙΚΟΥ ΣΥΜΒΟΥΛΙΟΥ**

Η θητεία του Διοικητικού Συμβουλίου είναι τριετής.

**ΑΡΘΡΟ  30**

**ΠΑΡΑΔΟΣΗ ΚΑΙ ΠΑΡΑΛΑΒΗ ΔΙΟΙΚΗΤΙΚΟΥ ΣΥΜΒΟΥΛΙΟΥ**

Μετά την, κατά τα ανωτέρω, συγκρότηση του Διοικητικού Συμβουλίου σε σώμα, πραγματοποιείται κοινή συνεδρίαση των δύο Συμβουλίων, απερχομένου και νεοεκλεγέντος, κατά την οποία ενεργείται η παράδοση και παραλαβή των διοικητικών και διαχειριστικών στοιχείων της ενεργειακής κοινότητας, για την οποία υπογράφεται πρακτικό από τα μέλη των δύο Διοικητικών Συμβουλίων.

Το πρακτικό αυτό καταχωρίζεται στο βιβλίο, έντυπο ή ηλεκτρονικό σύμφωνα με την εκάστοτε ισχύουσα νομοθεσία, των πρακτικών συνεδρίασης του Διοικητικού Συμβουλίου και υπογράφεται από τα παριστάμενα μέλη των δύο συμβουλίων.

**ΑΡΘΡΟ  31**

**ΣΥΝΕΔΡΙΑΣΕΙΣ ΔΙΟΙΚΗΤΙΚΟΥ ΣΥΜΒΟΥΛΙΟΥ**

* Το Διοικητικό Συμβούλιο συνεδριάζει, ύστερα από πρόσκληση του Προέδρου του, στην οποία αναγράφονται τα προς συζήτηση θέματα, τακτικά μεν κάθε μήνα, έκτακτα δε όταν υπάρχει ανάγκη και το συγκαλέσει ή το ζητήσει το 1/3, τουλάχιστον, των μελών του, με έγγραφη αίτηση στην οποία πρέπει να αναγράφονται οι λόγοι της σύγκλησης.
* Μέλος του Διοικητικού Συμβουλίου όταν απουσιάζει, αδικαιολόγητα, από τρεις συνεχείς συνεδριάσεις εκπίπτει του αξιώματος και για την αντικατάστασή του εφαρμόζονται αναλογικά, οι διατάξεις του άρθρου 33 του παρόντος καταστατικού.

**ΑΡΘΡΟ  32**

**ΑΠΑΡΤΙΑ - ΑΠΟΦΑΣΕΙΣ**

Το Διοικητικό Συμβούλιο βρίσκεται σε απαρτία, στις τακτικές ή έκτακτες συνεδριάσεις και συνεδριάζει έγκυρα, όταν τα παρόντα μέλη είναι περισσότερα από τα απόντα. Εκπροσώπηση μελών δεν επιτρέπεται.

Οι αποφάσεις λαμβάνονται, κατά πλειοψηφία των παρόντων, διατυπώνονται δε, με σαφήνεια και καταχωρίζονται στο βιβλίο, έντυπο ή ηλεκτρονικό σύμφωνα με την εκάστοτε ισχύουσα νομοθεσία, πρακτικών του Διοικητικού Συμβουλίου. Περιληπτικά καταχωρίζονται, επίσης και οι εκτεθείσες απόψεις του κάθε μέλους για κάθε θέμα. Σε περίπτωση ισοψηφίας υπερτερεί η ψήφος του Προέδρου.

**ΑΡΘΡΟ  33**

**ΑΝΤΙΚΑΤΑΣΤΑΣΗ ΜΕΛΟΥΣ**

Σε περίπτωση παραίτησης αξιωματούχου μέλους του Διοικητικού Συμβουλίου ή εξόδου του από αυτό, για οποιονδήποτε λόγο, καλείται το, κατά σειρά επιτυχίας, αναπληρωματικό μέλος, του οποίου η θητεία ταυτίζεται με το υπόλοιπο της θητείας των λοιπών μελών του Διοικητικού Συμβουλίου. Σε κάθε περίπτωση εφαρμόζονται οι διατάξεις των παρ. 3 και 4 του άρθρου 28 του παρόντος καταστατικού.

**ΑΡΘΡΟ  34**

**ΕΥΘΥΝΕΣ, ΥΠΟΧΡΕΩΣΕΙΣ ΜΕΛΩΝ Δ.Σ.**

* Τα μέλη του Διοικητικού Συμβουλίου οφείλουν να καταβάλλουν την επιμέλεια που καταβάλλουν στις δικές τους υποθέσεις, κατά τη διαχείριση των υποθέσεων της ενεργειακής κοινότητας και είναι, αλληλεγγύως υπεύθυνα για τις ζημιές, που προήλθαν από πράξεις ή παραλείψεις τους, καθώς και για την εκπλήρωση των υποχρεώσεων τους, οι οποίες πηγάζουν από το παρόν καταστατικό της ενεργειακής κοινότητας και τις αποφάσεις των Γενικών Συνελεύσεων.
* Το Διοικητικό Συμβούλιο είναι υποχρεωμένο να παρακολουθεί τις ειδικές επιτροπές ή ομάδες εργασίας οι οποίες έχουν τυχόν συσταθεί, από αυτό ή από τη Γενική Συνέλευση της ενεργειακής κοινότητας, για την εκπλήρωση ορισμένου σκοπού ή ορισμένης εργασίας. Η παρακολούθηση του Διοικητικού Συμβουλίου αφορά την έγκαιρη παράδοση της δοθείσης, σε κάθε περίπτωση, εργασίας, εντολής ή έργου.

Τα αξιώματα των μελών του Διοικητικού Συμβουλίου είναι τιμητικά και οι υπηρεσίες τους παρέχονται χωρίς αμοιβή.

Κατ' εξαίρεση στα μέλη του Διοικητικού Συμβουλίου μπορεί, με απόφαση της Γενικής Συνέλευσης, να παρέχεται αποζημίωση ανάλογη με το χρόνο απασχόλησής τους, η οποία δεν δημιουργεί δικαιώματα ή αξιώσεις από τις διατάξεις της εργατικής ή ασφαλιστικής νομοθεσίας.

**ΑΡΘΡΟ  35**

**ΑΡΜΟΔΙΟΤΗΤΕΣ ΤΟΥ ΔΙΟΙΚΗΤΙΚΟΥ ΣΥΜΒΟΥΛΙΟΥ**

1. Το Διοικητικό Συμβούλιο είναι αρμόδιο να αποφασίζει κάθε πράξη που αφορά στη διοίκηση της ενεργειακής κοινότητας, στη διαχείριση της περιουσίας της και στην εν γένει επιδίωξη του σκοπού της.
2. Ειδικότερα το Διοικητικό Συμβούλιο:

* Συγκαλεί τις Γενικές Συνελεύσεις των συνεταίρων καθορίζει την ημερήσιά τους διάταξη και αποστέλλει και δημοσιεύει τις προσκλήσεις, για τη σύγκλησή τους, όπως ο νόμος και το παρόν καταστατικό ορίζουν.
* Εκπροσωπεί την ενεργειακή κοινότητα στην Ελλάδα και στο εξωτερικό ενώπιον δημοσίων, δημοτικών, κοινοτικών και λοιπών Αρχών ή οργανισμών κάθε φύσεως, ή φυσικών ή νομικών προσώπων, όλων εν γένει των δικαστηρίων στην Ελλάδα και στο εξωτερικό, κάθε βαθμού και δικαιοδοσίας και ενώπιον του Αρείου Πάγου και του Συμβουλίου της Επικρατείας.
* Κανονίζει τα της εσωτερικής λειτουργίας της ενεργειακής κοινότητας και προσδιορίζει κάθε δαπάνη.
* Αποφασίζει την ίδρυση και επέκταση υποκαταστημάτων και γραφείων, όπου κρίνει σκόπιμο.
* Προσδιορίζει τον τρόπο χρησιμοποίησης των διαθεσίμων κεφαλαίων της ενεργειακής κοινότητας.
* Εγείρει αγωγές, υποβάλλει μηνύσεις, ασκεί ένδικα μέσα, τακτικά ή έκτακτα, παραιτείται από τέτοιες αγωγές, μηνύσεις και ένδικα μέσα, επάγει και αντεπάγει όρκους, προσβάλλει έγγραφα σαν πλαστά, καταργεί δίκες, συνάπτει συμβιβασμούς δικαστικούς και εξώδικους με οποιουσδήποτε οφειλέτες ή πιστωτές της ενεργειακής κοινότητας και με οποιουσδήποτε όρους εγκρίνει, συνομολογεί διαιτησίες και διορίζει διαιτητές, ενεργεί και αίρει κατασχέσεις, σε κινητά και ακίνητα και εγγραφές και εξαλείψεις υποθηκών και προσημειώσεων.
* Αγοράζει και πωλεί για λογαριασμό της ενεργειακής κοινότητας ηλεκτρονικά ή άλλα μηχανήματα, αυτοκίνητα, ανταλλακτικά, καύσιμα, και οποιαδήποτε άλλα υλικά.
* Αγοράζει και πωλεί για λογαριασμό της ενεργειακής κοινότητας ακίνητα ή κινητά και μισθώνει ή εκμισθώνει ακίνητα ή κινητά πράγματα.
* Χορηγεί εμπράγματες ασφάλειες, κάθε φύσεως, επί ακινήτων και κινητών του συνεταιρισμού (υποθήκες, προσημειώσεις υποθηκών, ενέχυρα κ.λπ.).
* Εκχωρεί και ενεχυριάζει, με οποιουσδήποτε όρους εγκρίνει, φορτωτικές, συναλλαγματικές, γραμμάτια, χρεωστικές αποδείξεις κατά τρίτων, απαιτήσεις κατά τρίτων, από παροχή υπηρεσιών ή από άλλη αιτία.
* Συνάπτει συμβάσεις με τις τράπεζες για το άνοιγμα πιστώσεων, έκδοση εγγυητικών επιστολών ή πιστώσεων με ανοικτό λογαριασμό, με οποιουσδήποτε όρους εγκρίνει.
* Εκδίδει και οπισθογραφεί επιταγές.
* Εκδίδει, αποδέχεται και οπισθογραφεί και προεξοφλεί συναλλαγματικές και γραμμάτια σε διαταγή.
* Αναλαμβάνει και εισπράττει χρήματα, μερισματαποδείξεις και τοκομερίδια.
* Λαμβάνει δάνεια για λογαριασμό της ενεργειακής κοινότητας, παρέχει εντολές πληρωμής και αναγνωρίζει υποχρεώσεις, παρέχει εξοφλήσεις και οποιεσδήποτε απαλλαγές.
* Παραλαμβάνει φορτωτικές και συνάπτει κάθε είδους συμβάσεις και συμφωνίες με τρίτους, φυσικά ή νομικά πρόσωπα, ημεδαπά ή αλλοδαπά, για την επίτευξη του σκοπού της ενεργειακής κοινότητας .
* Αποφασίζει στα πλαίσια της υλοποίησης του σκοπού της τη συμμετοχή της ενεργειακής κοινότητας σε υπάρχουσες ή νεοϊδρυόμενες επιχειρήσεις και την ανάπτυξη νέων δραστηριοτήτων μέσα στα πλαίσια του νόμου περί συνεταιρισμών.
* Προσλαμβάνει και απολύει τους διευθυντές και το εν γένει υπαλληλικό και εργατοτεχνικό προσωπικό της ενεργειακής κοινότητας και προσδιορίζει τα καθήκοντα και τις αποδοχές τους (εφόσον δεν είναι μέλη του Δ.Σ. οπότε είναι αρμόδια η Γενική Συνέλευση).
* Διορίζει δικηγόρους και άλλους πληρεξούσιους για την εκπροσώπηση της ενεργειακής κοινότητας ενώπιον των Δικαστικών και λοιπών Αρχών και Οργανισμών, για τη διενέργεια οποιασδήποτε από τις παραπάνω πράξεις και διοικεί και διαχειρίζεται την περιουσία της ενεργειακής κοινότητας.
* Παρέχει πιστώσεις και εγγυήσεις σε τρίτους, φυσικά ή νομικά πρόσωπα με τα οποία συναλλάσσεται η ενεργειακή κοινότητα, εφόσον αυτό κρίνεται για την ευόδωση του σκοπού της.
* Αποφασίζει τη συμμετοχή της ενεργειακής κοινότητας σε διαγωνισμούς του Δημοσίου και κάθε φυσικού ή νομικού προσώπου, για θέματα που ανάγονται στους σκοπούς και την εν γένει δραστηριότητα της ενεργειακής κοινότητας .
* Κλείνει τα βιβλία της ενεργειακής κοινότητας στο τέλος κάθε εταιρικής χρήσεως, καταρτίζει τον ισολογισμό και προτείνει τα μερίσματα που πρέπει να διανεμηθούν στους συνεταίρους, καθώς και τα ποσά που πρέπει να κρατηθούν για τον σχηματισμό αποθεματικών κεφαλαίων.
* Στην αρχή κάθε χρόνου καθορίζει το ποσοστό υπεραξίας που θα καταβάλλουν οι νέοι συνεταίροι.
* Έχει τη δυνατότητα να αναθέσει σε ειδικούς τεχνοκράτες, την οργάνωση και το management της ενεργειακής κοινότητας. Έχει τη δυνατότητα επίσης να αναθέτει τη σύνταξη ειδικών μελετών για την καλύτερη οργάνωση της ενεργειακής κοινότητας, σε ειδικά γραφεία ή άτομα.
* Εγγράφει νέα μέλη και παραπέμπει την εγγραφή στη ΓΣ για έγκριση

Η παραπάνω παρουσίαση των δικαιωμάτων του Διοικητικού Συμβουλίου, είναι απλώς ενδεικτική και όχι περιοριστική και κατά συνέπεια το Διοικητικό Συμβούλιο έχει όλες εν γένει τις δραστηριότητες διοίκησης και εκπροσώπησης της ενεργειακής κοινότητας , καθώς και της διαχείρισης της περιουσίας της, σύμφωνα με όσα ορίζονται στην αρχή του παρόντος άρθρου.

1. Το Διοικητικό Συμβούλιο, στα πλαίσια οργάνωσης της εσωτερικής λειτουργίας της ενεργειακής κοινότητας (εδαφ. 2.3. της παραγρ. 2 του παρόντος), είναι επίσης αρμόδιο:

* να ορίζει την οργανωτική διάρθρωση των υπηρεσιών της ενεργειακής κοινότητας .
* να επιλέγει τα μέλη των επιτροπών και των διοικητικών οργάνων που θα επιλαμβάνονται των επί μέρους θεμάτων.
* να εγκρίνει τους κανονισμούς λειτουργίας των υπηρεσιών της ενεργειακής κοινότητας .
* να ρυθμίζει, με κανονισμό ή με εγκυκλίους διατάξεις κάθε άλλη διαδικασία για την αποτελεσματικότερη λειτουργία της ενεργειακής κοινότητας .
* να τροποποιεί, όταν υπάρχει ανάγκη, όσα προηγουμένως έχουν θεσμοθετηθεί, από το ίδιο.

1. Το Διοικητικό Συμβούλιο, δικαιούται με απόφασή του, η οποία πρέπει να καταχωριστεί στα πρακτικά του και να λαμβάνεται με απόλυτη πλειοψηφία των παρόντων μελών του, που δεν μπορεί να είναι λιγότερα από τρία (3), να μεταβιβάζει τις αρμοδιότητες του εν όλω ή εν μέρει, ή να αναθέτει τη διενέργεια συγκεκριμένων πράξεων της αρμοδιότητάς του σε ένα ή περισσότερα μέλη του ή σε Διευθυντή ή σε άλλον υπάλληλο της ενεργειακής κοινότητας , ορίζοντας συγχρόνως, αν κρίνει απαραίτητο, και τους αναπληρωτές τους, σε περίπτωση απουσίας ή κωλύματός τους.
2. Οι παραιτήσεις των μελών του Διοικητικού Συμβουλίου, των Διευθυντών ή εντεταλμένων συμβούλων και των Διευθυντών της ενεργειακής κοινότητας υποβάλλονται στο Διοικητικό Συμβούλιο.
3. Τα μέλη του Διοικητικού Συμβουλίου οφείλουν να επιδεικνύουν την επιμέλεια που επιδεικνύουν στις δικές τους υποθέσεις, κατά τη διαχείριση των υποθέσεων της ενεργειακής κοινότητας.

**ΑΡΘΡΟ  36**

**ΠΡΟΕΔΡΟΣ ΤΟΥ ΔΙΟΙΚΗΤΙΚΟΥ ΣΥΜΒΟΥΛΙΟΥ**

Ο Πρόεδρος του Διοικητικού Συμβουλίου :

* Προεδρεύει των συνεδριάσεων του Διοικητικού Συμβουλίου, διευθύνει τις εργασίες και εκθέτει την κατάσταση της ενεργειακής κοινότητας και τη δράση του Διοικητικού Συμβουλίου στις Γενικές Συνελεύσεις.
* Συγκαλεί σε συνεδρίαση το Διοικητικό Συμβούλιο, και ύστερα από απόφασή του, τη Γενική Συνέλευση και στέλνει τις σχετικές προσκλήσεις.
* Εισηγείται τα θέματα της ημερήσιας διάταξης, στο Διοικητικό Συμβούλιο ή ορίζει τους ειδικούς εισηγητές.
* Εποπτεύει την καλή εκτέλεση των αποφάσεων του Διοικητικού Συμβουλίου και της Γενικής Συνέλευσης, την πιστή εφαρμογή των διατάξεων του παρόντος καταστατικού και την τήρηση του νόμου.
* Υπογράφει τα εξερχόμενα από την ενεργειακή κοινότητα έγγραφα.
* Υπογράφει με τον Ταμία τα γραμμάτια είσπραξης και τα εντάλματα πληρωμών.

Ο Πρόεδρος μπορεί να αναθέτει την υπογραφή ορισμένων εγγράφων ή παραστατικών σε άλλο μέλος του Διοικητικού Συμβουλίου ή σε υπάλληλο της ενεργειακής κοινότητας.

**ΑΡΘΡΟ  37**

**ΑΝΤΙΠΡΟΕΔΡΟΣ**

Τον Πρόεδρο, όταν απουσιάζει ή κωλύεται, αναπληρώνει σε όλα τα δικαιώματα και τις υποχρεώσεις ο Αντιπρόεδρος του Διοικητικού Συμβουλίου.

**ΑΡΘΡΟ  38**

**ΤΑΜΙΑΣ**

* Ο Ταμίας ενεργεί τις εισπράξεις και πληρωμές, με βάση διπλότυπες αποδείξεις είσπραξης και πληρωμής, οι οποίες υπογράφονται από τον ίδιο και τον Πρόεδρο ή από τους νόμιμους αναπληρωτές τους. Τα τραπεζικά παραστατικά κατάθεσης προς λογαριασμούς τρίτων ενέχουν θέση αποδείξεων πληρωμής, συμπεριλαμβανόμενων και των παραστατικών για πληρωμές που διενεργούνται με ηλεκτρονική μεταφορά χρημάτων μέσω τράπεζας (web-banking). Αν η διεξαγωγή της ταμειακής υπηρεσίας, λόγω του εύρους της, ανατεθεί από το Διοικητικό Συμβούλιο σε υπαλληλικό προσωπικό της ενεργειακής κοινότητας ο Ταμίας έχει την ευθύνη της παρακολούθησης αυτών και τη συμμόρφωση τους με τα οριζόμενα από το παρόν καταστατικό, τις αποφάσεις της Γενικής Συνέλευσης, τον κανονισμό εργασιών και τις εντολές του Διοικητικού Συμβουλίου.
* Το υπαλληλικό προσωπικό, το εντεταλμένο για τη διεξαγωγή της ταμειακής υπηρεσίας, είναι συνυπόλογο και συνυπεύθυνο με τον Ταμία για κάθε ταμειακή ανωμαλία.
* Ο Ταμίας επιμελείται της τήρησης του βιβλίου Ταμείου, της διαφύλαξης των χρηματογράφων, των δικαιολογητικών των εισπράξεων και πληρωμών καθώς και της σύνταξης μηνιαίων καταστάσεων ενημέρωσης του Διοικητικού Συμβουλίου και Εποπτικού Συμβουλίου επί της οικονομικής κατάστασης της ενεργειακής κοινότητας.
* Εισπράξεις της ενεργειακής κοινότητας πέραν από τις απαιτούμενες για την πληρωμή των τρεχουσών υποχρεώσεων της, με μέριμνα του Ταμία, κατατίθενται στο όνομα της ενεργειακής κοινότητας , σε μία ή περισσότερες Τράπεζες ή υποκαταστήματά τους, με τις οποίες συναλλάσσεται η ενεργειακή κοινότητα ή επενδύονται σε χρεόγραφα με απόφαση του Διοικητικού Συμβουλίου.
* Η ανάληψη καταθέσεων από τις Τράπεζες γίνεται είτε με έκδοση επιταγών σε διαταγή οποιουδήποτε, που υπογράφονται από τον Πρόεδρο και τον Ταμία, είτε από ειδικά εξουσιοδοτημένο, με απόφαση του Διοικητικού Συμβουλίου, πρόσωπο.
* Για την ανάληψη χρημάτων από χορηγούμενα δάνεια προς την ενεργειακή κοινότητα απαιτείται απόφαση του Διοικητικού Συμβουλίου, στην οποία πρέπει να καθορίζεται το αναλαμβανόμενο ποσό και να εξουσιοδοτούνται οι εκπρόσωποι της ενεργειακής κοινότητας , να υπογράφουν κάθε σχετικό έγγραφο.
* Η είσπραξη των, στο όνομα της ενεργειακής κοινότητας, εμβασμάτων, εντολών, ταχυδρομικών επιταγών κ.λπ. γίνεται με υπογραφή του Προέδρου και του Ταμία ή με υπογραφή προσώπου  ειδικά εξουσιοδοτημένου  από αυτούς.
* Καταρτίζει στην αρχή κάθε χρόνου τον ισολογισμό του παρελθόντος έτους, τον λογαριασμό κερδών και ζημιών και τον προϋπολογισμό του τρέχοντος έτους, τους οποίους και εισηγείται στο Διοικητικό Συμβούλιο και τη Γενική Συνέλευση.
* Σε περίπτωση που τα καθήκοντα του Ταμία ανατεθούν σε υπάλληλο της ενεργειακής κοινότητας , το Διοικητικό Συμβούλιο, με απόφασή του, καθορίζει την εγγύηση που πρέπει να καταθέσει ο υπάλληλος.

**ΑΡΘΡΟ  39**

**ΕΠΟΠΤΙΚΟ ΣΥΜΒΟΥΛΙΟ**

Εποπτικό Συμβούλιο θα εκλέγεται υποχρεωτικά για την Ε.Κοιν. μόνο για την περίπτωση που τα μέλη της είναι άνω των 25. Μείωση για οποιονδήποτε λόγο του αριθμού των μελών κάτω των εικοσιπέντε δε θίγει τη σύνθεση και λειτουργία του εποπτικού συμβουλίου μέχρι τη λήξη της θητείας του.

Το Εποπτικό Συμβούλιο αποτελείται από τρία (3) μέλη και συγκροτείται από τον Προϊστάμενο, τον αναπληρωτή Προϊστάμενο και από ένα Σύμβουλο.

**ΑΡΘΡΟ  40**

**ΕΚΛΟΓΗ ΕΠΟΠΤΙΚΟΥ ΣΥΜΒΟΥΛΙΟΥ**

Η εκλογή του Εποπτικού Συμβουλίου από τη Γενική Συνέλευση ενεργείται, ταυτόχρονα, με την εκλογή του Διοικητικού Συμβουλίου, με μυστική ψηφοφορία, με ενιαίο ψηφοδέλτιο, έντυπο ή ηλεκτρονικό σύμφωνα με την εκάστοτε ισχύουσα νομοθεσία, στο οποίο καταχωρίζονται τα ονοματεπώνυμα των υποψηφίων μελών του.

Κατά την εκλογή των τριών (3) τακτικών μελών του Εποπτικού Συμβουλίου εκλέγονται ισάριθμα αναπληρωματικά μέλη.

Το Εποπτικό Συμβούλιο εκ των τακτικών μελών αναλαμβάνει τα καθήκοντά του, μετά την εκλογή του, και στην πρώτη συνεδρίαση εκλέγει μεταξύ των μελών του τον Προϊστάμενο και τον αναπληρωτή του.

Απαγορεύεται να εκλεγούν ως μέλη του Εποπτικού Συμβουλίου υπάλληλοι άλλων οργανισμών που ασκούν παρεμφερείς προς την ενεργειακή κοινότητα εργασίες. Δεν μπορούν να εκλεγούν μέλη του Εποπτικού Συμβουλίου πρόσωπα τα οποία είναι συγγενείς εξ αίματος ή αγχιστείας μέχρι Β' βαθμού με μέλη του Διοικητικού Συμβουλίου. Το ίδιο ισχύει, αναλογικά και για τα μέλη του Δ.Σ. Το ίδιο πρόσωπο δεν μπορεί να μετέχει και στο Διοικητικό και στο Εποπτικό Συμβούλιο.

**ΑΡΘΡΟ  41**

**ΘΗΤΕΙΑ ΕΠΟΠΤΙΚΟΥ ΣΥΜΒΟΥΛΙΟΥ**

Η θητεία του Εποπτικού Συμβουλίου είναι όση και η θητεία του Διοικητικού Συμβουλίου.

**ΑΡΘΡΟ  42**

**ΣΥΝΕΔΡΙΑΣΕΙΣ ΕΠΟΠΤΙΚΟΥ ΣΥΜΒΟΥΛΙΟΥ**

* Το Εποπτικό Συμβούλιο συνέρχεται σε συνεδρίαση ύστερα από πρόσκληση του Προϊσταμένου του ή όταν αυτός κωλύεται από τον αναπληρωτή του, τακτικά μεν κάθε μήνα, έκτακτα δε, όταν παρίσταται ανάγκη.
* Ο Προϊστάμενος του Εποπτικού Συμβουλίου, με απόφαση του Συμβουλίου του, μπορεί να καλέσει το Διοικητικό Συμβούλιο σε κοινή, μετά του Εποπτικού Συμβουλίου, συνεδρίαση για λήψη αποφάσεων επί ζητημάτων τα οποία κρίνονται ως ιδιαίτερης βαρύτητας.
* Την κοινή συνεδρίαση των Συμβουλίων, Εποπτικού και Διοικητικού, μπορεί να επιδιώξει και το Διοικητικό Συμβούλιο. Των κοινών συνεδριάσεων των δύο Συμβουλίων τηρούνται πρακτικά, με φροντίδα ενός εκ των μελών του Διοικητικού ή Εποπτικού Συμβουλίου που ορίζεται από αυτά και τα οποία καταχωρίζονται στο βιβλίο, έντυπο ή ηλεκτρονικό σύμφωνα με την εκάστοτε ισχύουσα νομοθεσία, πρακτικών του Εποπτικού Συμβουλίου. Τα πρακτικά υπογράφονται από τα μέλη των Συμβουλίων, Διοικητικού και Εποπτικού, που πήραν μέρος στην κοινή συνεδρίαση.

**ΑΡΘΡΟ  43**

**ΑΠΑΡΤΙΑ, ΑΠΟΦΑΣΕΙΣ ΕΠΟΠΤΙΚΟΥ ΣΥΜΒΟΥΛΙΟΥ**

Το Εποπτικό Συμβούλιο βρίσκεται σε απαρτία, κατά τις τακτικές ή έκτακτες συνεδριάσεις του, όταν τα παρόντα μέλη είναι περισσότερα από τα απόντα. Οι αποφάσεις που λαμβάνονται, διατυπώνονται με σαφήνεια και καταχωρίζονται στο βιβλίο πρακτικών συνεδριάσεων του Εποπτικού Συμβουλίου. Περιληπτικά, επίσης, καταχωρίζονται και οι εκτεθείσες απόψεις των μελών για κάθε θέμα.

**ΑΡΘΡΟ  44**

**ΑΝΤΙΚΑΤΑΣΤΑΣΗ ΜΕΛΟΥΣ ΕΠΟΠΤΙΚΟΥ ΣΥΜΒΟΥΛΙΟΥ**

Σε περίπτωση παραίτησης αξιωματούχου ή μέλους του Εποπτικού Συμβουλίου ή εξόδου αυτού για οποιονδήποτε λόγο από αυτό, καλείται το εκλεγμένο αναπληρωματικό μέλος, του οποίου η θητεία ταυτίζεται με το υπόλοιπο της θητείας των μελών του Εποπτικού Συμβουλίου. Σε περίπτωση παραίτησης ή εξόδου αξιωματούχου εφαρμόζεται η διάταξη του εδαφίου γ' του άρθρου 41 του παρόντος καταστατικού.

**ΑΡΘΡΟ  45**

**ΕΥΘΥΝΕΣ - ΥΠΟΧΡΕΩΣΕΙΣ ΜΕΛΩΝ ΕΠΟΠΤΙΚΟΥ ΣΥΜΒΟΥΛΙΟΥ**

* Το Εποπτικό Συμβούλιο ευθύνεται για την παρακολούθηση και επιτήρηση των πράξεων του Διοικητικού Συμβουλίου και είναι υποχρεωμένο όπως υποβάλλει, κάθε φορά, έκθεση στη Γενική Συνέλευση ή να προτείνει, κατά την κρίση του, ενδεικνυόμενα μέτρα προώθησης των εργασιών της ενεργειακής κοινότητας.
* Ευθύνεται για τον έλεγχο του επίσημου ισολογισμού, του λογαριασμού κερδών και ζημιών και της απογραφής, επιθεωρεί τα βιβλία και έγγραφα, ελέγχει τις δαπάνες της ενεργειακής κοινότητας και τα παραστατικά των στοιχεία και ενεργεί κάθε πράξη η οποία, κατά την κρίση του, επιβάλλεται για την περιφρούρηση των συμφερόντων του συνεταιρισμού. Επί του ετήσιου ισολογισμού και του διαχειριστικού ελέγχου τον οποίο διενεργεί, υποχρεούται να καταρτίσει έκθεση για τη Γενική Συνέλευση.
* Τα μέλη του Εποπτικού Συμβουλίου ευθύνονται για κάθε πταίσμα κατά την εκτέλεση των καθηκόντων τους.

**ΑΡΘΡΟ  46**

**ΑΡΜΟΔΙΟΤΗΤΕΣ ΕΠΟΠΤΙΚΟΥ ΣΥΜΒΟΥΛΙΟΥ**

Για τη διενέργεια του λογιστικού και διαχειριστικού ελέγχου μπορεί να διορίσει έως τρεις ειδικούς συμβούλους ή εμπειρογνώμονες. Το Εποπτικό Συμβούλιο αν διαπιστώσει παραβάσεις του Νόμου, του παρόντος καταστατικού και των αποφάσεων της Γενικής Συνέλευσης ή παρατυπίες ως προς την διαχείριση υποδεικνύει στο Διοικητικό Συμβούλιο την επανόρθωσή τους και συγκαλεί Γενική Συνέλευση όταν θεωρεί ότι πρόκειται για σοβαρές παραβάσεις ή παρατυπίες που μπορεί να βλάψουν τα συμφέροντα της ενεργειακής κοινότητας.

**ΑΡΘΡΟ  47**

**ΑΛΛΕΣ ΑΡΜΟΔΙΟΤΗΤΕΣ ΕΠΟΠΤΙΚΟΥ ΣΥΜΒΟΥΛΙΟΥ- ΥΠΟΚΑΤΑΤΑΣΤΑΣΗ Δ.Σ.**

Το Εποπτικό Συμβούλιο εκπροσωπεί την ενεργειακή κοινότητα στις περιπτώσεις κατά τις οποίες το Διοικητικό Συμβούλιο ή τα μέλη αυτού είναι συμβαλλόμενοι ή διάδικοι απέναντι στην ενεργειακή κοινότητα.

**ΑΡΘΡΟ  48**

**ΑΡΧΑΙΡΕΣΙΕΣ**

* Οι εκλογές για την ανάδειξη των μελών του Διοικητικού Συμβουλίου, τακτικών και αναπληρωματικών, και των μελών του Εποπτικού Συμβουλίου, τακτικών και αναπληρωματικών, ενεργούνται από τριμελή Εφορευτική Επιτροπή η οποία εκλέγεται από τη Γενική Συνέλευση.
* Όσοι επιθυμούν να εκλεγούν ως μέλη των Συμβουλίων αυτών υποχρεούνται να υποβάλουν στην ενεργειακή κοινότητα έγγραφη αίτηση τρεις (3) τουλάχιστον εργάσιμες ημέρες πριν την πρώτη Γενική Συνέλευση.

Δεν μπορεί να θέσει υποψηφιότητα όποιος κατέστη υπερήμερος στις υποχρεώσεις του απέναντι στην ενεργειακή κοινότητα από οποιαδήποτε οφειλή.

* Τα ονόματα όλων των υποψηφίων συμβούλων συμπεριλαμβάνονται σε ένα ενιαίο ψηφοδέλτιο, έντυπο ή ηλεκτρονικό σύμφωνα με την εκάστοτε ισχύουσα νομοθεσία, με αλφαβητική σειρά, χωριστά για το Διοικητικό Συμβούλιο και χωριστά για το Εποπτικό. Το ψηφοδέλτιο, κατά τον τρόπο αυτό, συντάσσεται έγκαιρα από το Διοικητικό Συμβούλιο και διανέμεται, πριν την ψηφοφορία, στους εκλογείς συνεταίρους, οι οποίοι δια του σταυρού προτίμησης, θα προκρίνουν μεταξύ των υποψηφίων πέντε ως τακτικά μέλη του Διοικητικού Συμβουλίου και ισάριθμα ως αναπληρωματικά, και για το Εποπτικό Συμβούλιο τρία (3) ως τακτικά μέλη και ισάριθμα αναπληρωματικά.

Άλλο ψηφοδέλτιο δεν συγχωρείται ούτε και γίνεται παραδεκτό από την Εφορευτική Επιτροπή.

* Κάθε μέλος της ενεργειακής κοινότητας ψηφίζει μέχρι 2 υποψηφίους της προτίμησής του, για το Διοικητικό και 1 υποψήφιο για το Εποπτικό Συμβούλιο, με σταυρό που σημειώνεται δίπλα στο όνομα κάθε υποψηφίου.
* Από το ψηφοδέλτιο αναδεικνύονται ως τακτικά και αναπληρωματικά μέλη και των δύο Συμβουλίων αυτοί που έλαβαν τους περισσότερους σταυρούς προτίμησης. Ως τακτικά μέλη αναδεικνύονται οι εκ των εκλεγέντων λαβόντες τους περισσότερους σταυρούς προτίμησης. Σε  περίπτωση ισοψηφίας γίνεται κλήρωση και εκλέγεται αυτός που ευνοήθηκε από τον κλήρο.
* Με το ίδιο ψηφοδέλτιο και κατά τον ίδιο τρόπο εκλέγονται και οι τακτικοί και αναπληρωματικοί αντιπρόσωποι της ενεργειακής κοινότητας σε συνεταιριστικές οργανώσεις ανώτερου βαθμού των οποίων η ενεργειακή κοινότητα ήθελε αποτελέσει μέλος.
* Για τα θέματα τα οποία αφορούν την εκλογή προς ανάδειξη μελών του Διοικητικού και Εποπτικού Συμβουλίου καθώς και αντιπροσώπων της ενεργειακής κοινότηταςγια οργανώσεις ανώτερου βαθμού,η Εφορευτική Επιτροπή συντάσσει και παραδίδει στην ενεργειακή κοινότητα σχετικό πρακτικό, το οποίο καταχωρίζει στο πρακτικό της Γενικής Συνέλευσης.

**ΚΕΦΑΛΑΙΟ Δ: ΟΙΚΟΝΟΜΙΚΗ ΔΙΑΧΕΙΡΙΣΗ ΕΝΕΡΓΕΙΑΚΗΣ ΚΟΙΝΟΤΗΤΑΣ**

**ΑΡΘΡΟ  49**

**ΚΕΦΑΛΑΙΑ**

Τα κεφάλαια του συνεταιρισμού απαρτίζονται από:

* Τις συνεταιριστικές μερίδες
* Το τακτικό αποθεματικό κεφάλαιο
* Το έκτακτο αποθεματικό κεφάλαιο
* Το ειδικό αποθεματικό
* Το δικαίωμα εγγραφής, τις συνδρομές και τις εισφορές
* Τις δωρεές και τα έσοδα από οποιαδήποτε άλλη αιτία που αποκτήθηκαν νόμιμα
* Τα λαμβανόμενα δάνεια

**ΑΡΘΡΟ  50**

**ΣΥΝΕΤΑΙΡΙΣΤΙΚΗ ΜΕΡΙΔΑ**

1. Κάθε μέλος συμμετέχει υποχρεωτικά στο κεφάλαιο της Ενεργειακής Κοινότητας. Το αρχικό κεφάλαιο της υπό σύσταση ενεργειακής κοινότητας ανέρχεται σε (21.000) ευρώ, το οποίο αποτελείται από 300 συνεταιριστικές μερίδες αξίας (70) ευρώ η καθεμία .
2. Η αξία της συνεταιριστικής μερίδας ορίζεται στο ποσό των εβδομήντα (70) ευρώ και ο συνεταίρος υποχρεούται να καταβάλει την αξία της από την ημερομηνία υποβολής της αίτησης εγγραφής στην Ε.Κοιν.

* Η συνεταιριστική μερίδα είναι αδιαίρετη και ίση για όλους τους συνεταίρους.
* Η συνεταιριστική μερίδα δεν υπόκειται σε κατάσχεση για χρέη των συνεταίρων προς τρίτους.

1. Κάθε μέλος της Ε.Κοιν. υποχρεούται μόλις εγγραφεί να αποκτήσει μια συνεταιριστική μερίδα (υποχρεωτική). Κάθε μέλος επιτρέπεται και μπορεί να κατέχει πέραν της υποχρεωτικής συνεταιριστικής μερίδας και μία ή περισσότερες προαιρετικές συνεταιριστικές μερίδες με απόφαση του Διοικητικού Συμβουλίου, με ανώτατο όριο συμμετοχής του μέλους στο συνεταιριστικό κεφάλαιο της Ε.Κοιν. το είκοσι τοις εκατό (20%) αυτού με εξαίρεση τους ΟΤΑ που μπορούν να συμμετέχουν στο συνεταιριστικό κεφάλαιο με ανώτατο όριο το (40%) .

* Κάθε μέλος, ανεξάρτητα από τον αριθμό των συνεταιριστικών μερίδων που κατέχει, θα διαθέτει και θα συμμετέχει στη Γενική Συνέλευση με μία (1) μόνο ψήφο.
* Η αξία κάθε προαιρετικής μερίδας είναι ίση με την αξία της υποχρεωτικής.
* Σε περίπτωση κατά την οποία αυξηθεί το ποσό της συνεταιριστικής μερίδας, οι κάτοχοι προαιρετικών μερίδων, οι οποίοι δεν επιθυμούν να καταβάλουν την αύξηση των προαιρετικών μερίδων, δικαιούνται να ζητήσουν τη μείωση του αριθμού των μερίδων αυτών. Η αξία όμως του συνόλου των προαιρετικών μερίδων πρέπει να είναι πολλαπλάσια της αξίας της υποχρεωτικής μερίδας.
* Τίτλο της συνεταιριστικής μερίδας αποτελεί η υπογραμμένη διπλότυπη απόδειξη είσπραξης από την Ενεργειακή Κοινότητα της αξίας της.

1. Η συνεταιριστική μερίδα μεταβιβάζεται μόνο σε συνεταίρους. Η μεταβίβαση της συνεταιριστικής μερίδας σε μέλος ή τρίτους, επιτρέπεται μόνο κατόπιν απόφασης του Διοικητικού Συμβουλίου.

Το Διοικητικό Συμβούλιο αρνείται τη μεταβίβαση, εφ' όσον στο πρόσωπο του τρίτου δεν συντρέχουν οι προϋποθέσεις που απαιτούνται για την είσοδο του συνεταίρου.

Το Διοικητικό Συμβούλιο δεν συναινεί στη μεταβίβαση, όταν εξαιτίας αυτής της μεταβίβασης παύει να συντρέχει μία από τις προϋποθέσεις του άρθρου 2 ή του άρθρου 6 παράγραφος 4 του Ν.4513/2018. Η απόφαση του διοικητικού συμβουλίου για μεταβίβαση συνεταιριστικής μερίδας καταχωρείται στο Μητρώο Ε.Κοιν. του Γενικού Εμπορικού Μητρώου (Γ.Ε.ΜΗ.).

1. Σε περίπτωση θανάτου συνεταίρου ισχύει το άρθρο 11 του παρόντος καταστατικού. Δεν επιτρέπεται η καταβολή των συνεταιριστικών μερίδων στους κληρονόμους του αποθανόντος συνεταίρου αν δεν εξοφληθούν όλα τα χρέη του, από οποιαδήποτε αιτία, προς την ενεργειακή κοινότητα , η οποία δικαιούται να προβαίνει σε συμψηφισμό των χρεών με τις οφειλόμενες συνεταιριστικές μερίδες.
2. Απαγορεύεται, επίσης στην ενεργειακή κοινότητα να αγοράζει ή να δέχεται ως ενέχυρο τις συνεταιριστικές μερίδες των μελών της.
3. Κάθε νέος συνεταίρος, εκτός από το ποσό των συνεταιριστικών μερίδων, υποχρεούται να καταβάλει στην ενεργειακή κοινότητα :

* Το δικαίωμα εγγραφής του άρθρου 55 του παρόντος, το οποίο φέρεται σε ειδικό αποθεματικό.
* Εισφορά ανάλογη προς την καθαρή περιουσία της ενεργειακής κοινότητας, με βάση τον ισολογισμό της τελευταίας χρήσης (υπεραξία). Στην αρχή κάθε χρόνου το Δ.Σ. θα καθορίζει το ποσό της υπεραξίας που θα ισχύει για ολόκληρο το χρόνο, με βάση τις οικονομικές συνθήκες και την υπάρχουσα, κάθε φορά, καθαρή περιουσία της ενεργειακής κοινότητας . Την υπεραξία υποχρεούνται να καταβάλουν και παλαιοί συνεταίροι, εφόσον θελήσουν να αποκτήσουν προαιρετικές μερίδες.

**ΑΡΘΡΟ  51**

**ΠΟΛΛΑΠΛΑΣΙΟ ΕΥΘΥΝΗΣ ΣΥΝΕΤΑΙΡΩΝ**

Κάθε συνεταίρος ευθύνεται απέναντι στην ενεργειακή κοινότητα και στους πιστωτές αυτής αλληλεγγύως και εις ολόκληρον για ποσό ίσο προς την αξία των μερίδων της (Συνεταιρισμός περιορισμένης ευθύνης, άρθρο 4 παρ. 4 Ν. 1667/86).

**ΑΡΘΡΟ  52**

**ΤΑΚΤΙΚΟ ΑΠΟΘΕΜΑΤΙΚΟ**

Το τακτικό αποθεματικό κεφάλαιο σχηματίζεται τουλάχιστον:

* Από το 10% των ετησίων καθαρών κερδών της ενεργειακής κοινότητας και μέχρις ότου φθάσει τούτο στο ποσό του συνόλου των συνεταιριστικών μερίδων.
* Από τις συνδρομές, μηνιαίες και ετήσιες.
* Από τα εκ χαριστικής αιτίας έσοδα εφόσον δεν ορίσθηκε ειδικότερος προορισμός αυτών.

Το τακτικό αποθεματικό κεφάλαιο χρησιμοποιείται για τις εργασίες της ενεργειακής κοινότητας και για την κάλυψη ενδεχομένων ζημιών της.

Σε περίπτωση εκκαθάρισης το υπόλοιπο που απομένει διανέμεται σε κοινότητες παραγωγών ή σωματεία ή συλλόγους ή φορείς ή ενώσεις προσώπων ή οργανώσεις ή άλλα νομικά πρόσωπα μη κερδοσκοπικού χαρακτήρα, που δραστηριοποιούνται στους τομείς ενέργειας και προστασίας περιβάλλοντος εντός της Περιφέρειας της έδρας της Ε.Κοιν.

**ΑΡΘΡΟ  53**

**ΕΚΤΑΚΤΟ ΑΠΟΘΕΜΑΤΙΚΟ**

Το έκτακτο αποθεματικό κεφάλαιο σχηματίζεται :

* Από το 10% των ετήσιων καθαρών κερδών κατά τα πρώτα έτη της λειτουργίας της ενεργειακής κοινότητας, εάν αυτό κριθεί αναγκαίο και μέχρις ότου το κεφάλαιο φθάσει το ποσό του συνόλου των συνεταιριστικών μερίδων.
* Από τα έσοδα που αποκτώνται από δωρεές ή από χαριστικές αιτίες υπέρ ειδικότερων σκοπών της ενεργειακής κοινότητας .

Το έκτακτο αποθεματικό κεφάλαιο χρησιμοποιείται για την ευόδωση των δραστηριοτήτων της ενεργειακής κοινότητας ή την ανάπτυξη των εργασιών της.

**ΑΡΘΡΟ  54**

**ΕΙΔΙΚΟ ΑΠΟΘΕΜΑΤΙΚΟ**

Αυτό σχηματίζεται από τα δικαιώματα εγγραφής των συνεταίρων και από την εισφορά των νέων εισερχομένων συνεταίρων. Το αποθεματικό αυτό μπορεί να χρησιμοποιηθεί για την ανάπτυξη των εργασιών της ενεργειακής κοινότητας ή για οποιοδήποτε σκοπό ήθελε κρίνει το Διοικητικό Συμβούλιο.

**ΑΡΘΡΟ  55**

**ΔΙΚΑΙΩΜΑ ΕΓΓΡΑΦΗΣ**

Το δικαίωμα εγγραφής στην ενεργειακή κοινότητα καθορίζεται με απόφαση του Διοικητικού Συμβουλίου της ενεργειακής κοινότητας . Μέχρι την εκλογή του πρώτου Διοικητικού Συμβουλίου, το δικαίωμα εγγραφής ορίζεται σε  εξήντα (60) ευρώ.

**ΑΡΘΡΟ  56**

**ΣΥΝΔΡΟΜΕΣ**

Με απόφαση του Διοικητικού Συμβουλίου καθορίζεται η καταβολή και το ύψος μηνιαίας, εξαμηνιαίας ή ετήσιας συνδρομής των συνεταίρων προς την ενεργειακή κοινότητα .

**ΑΡΘΡΟ  57**

**ΕΙΣΦΟΡΕΣ**

Με απόφαση της Γενικής Συνέλευσης και για την αντιμετώπιση ειδικών αναγκών της ενεργειακής κοινότητας ή κάλυψη ζημιών καθορίζεται το ποσό της εισφοράς των συνεταίρων προς την ενεργειακή κοινότητα και ο τρόπος καταβολής.

**ΑΡΘΡΟ  58**

**ΔΙΑΘΕΣΗ ΤΩΝ ΚΑΘΑΡΩΝ ΚΕΡΔΩΝ**

Σε καμία περίπτωση δεν επιτρέπεται η διανομή των κερδών της χρήσεως στα μέλη της ενεργειακής κοινότητας .

Τα κέρδη και το τακτικό αποθεματικό διατίθενται με αποφάσεις της Γενικής Συνέλευσης για τους σκοπούς της ενεργειακής κοινότητας.

**ΑΡΘΡΟ  59**

**ΔΙΑΧΕΙΡΙΣΤΙΚΗ ΧΡΗΣΗ**

Η διαχειριστική περίοδος αρχίζει την 1η Ιανουαρίου και λήγει την 31η Δεκεμβρίου.

Ως ελεγκτές για την πρώτη διαχειριστική χρήση ορίζονται:

1. ……………..

2. ……………..

3……………….

**ΑΡΘΡΟ  60**

**ΛΟΓΙΣΤΙΚΕΣ ΥΠΟΧΡΕΩΣΕΙΣ**

* Κατά τη λήξη κάθε χρόνου κλείνονται τα λογιστικά βιβλία, διενεργείται η απογραφή, καταρτίζεται ο ισολογισμός και υποβάλλονται από τις αρμόδιες υπηρεσίες της ενεργειακής κοινότητας στο Διοικητικό Συμβούλιο, όχι όμως πέραν του εξαμήνου από το τέλος της χρήσης.
* Το Διοικητικό Συμβούλιο, μετά των προτάσεων του περί διάθεσης των κερδών προς όφελος της ενεργειακής κοινότητας ή κάλυψης των ζημιών, υποβάλλει αυτές στο Εποπτικό Συμβούλιο για έλεγχο τουλάχιστον τριάντα ημέρες πριν από τη σύγκληση της τακτικής Γενικής Συνέλευσης. Το Εποπτικό Συμβούλιο αφού ελέγξει τις ετήσιες οικονομικές καταστάσεις, τους λογαριασμούς και τις προτάσεις του Διοικητικού Συμβουλίου καταρτίζει την έκθεσή του για την Γενική Συνέλευση, την οποία διαβιβάζει με όλα τα σχετικά προς τον Πρόεδρο του Διοικητικού Συμβουλίου. Ο Πρόεδρος καταθέτει την απογραφή και τις ετήσιες οικονομικές καταστάσεις μετά των αναλυτικών πινάκων των λογαριασμών αυτών, τις, προς την Γενική Συνέλευση, προτάσεις του και την έκθεση του Εποπτικού Συμβουλίου στο κατάστημα της ενεργειακής κοινότητας δέκα πέντε (15) ημέρες, τουλάχιστον, πριν από την ημερομηνία σύγκλησης της Γενικής Συνέλευσης.
* Τα μέλη της ενεργειακής κοινότητας , με την πρόσκληση για τη Γενική Συνέλευση, ειδοποιούνται για την κατάθεση των προαναφερομένων λογαριασμών και δικαιούνται να λάβουν γνώση αυτών.

**ΑΡΘΡΟ  61**

**ΕΤΗΣΙΕΣ ΟΙΚΟΝΟΜΙΚΕΣ ΚΑΤΑΣΤΑΣΕΙΣ - ΠΡΟΫΠΟΛΟΓΙΣΜΟΣ**

* Οι ετήσιες οικονομικές καταστάσεις περιέχουν όλους τους λογαριασμούς του καθολικού και συνοδεύονται από πίνακες αναλυτικούς των λογαριασμών αυτών καθώς και ανάλυσης του λογαριασμού κερδών και ζημιών.
* Ο προϋπολογισμός πρέπει να περιέχει τα βέβαια έσοδα αναλυτικά, καθώς και τα προϋπολογισμένα έξοδα τα οποία σε καμία περίπτωση δεν επιτρέπεται να υπερβαίνουν τα προϋπολογισθέντα έσοδα.
* Οι ετήσιες οικονομικές καταστάσεις και ο λογαριασμός των αποτελεσμάτων χρήσης, δημοσιεύονται μέσα σ' ένα μήνα από την έγκριση τους από τη Γενική Συνέλευση, στην επίσημη ιστοσελίδα της ενεργειακής κοινότητας και σε εφημερίδα της περιφέρειας Αττικής.

**ΑΡΘΡΟ  62**

**ΛΟΓΙΣΤΙΚΑ ΚΑΙ ΛΟΙΠΑ ΒΙΒΛΙΑ**

1. Η ενεργειακή κοινότητα τηρεί τα βιβλία που προβλέπει η φορολογική νομοθεσία και επιπλέον:

* Βιβλίο μητρώου των μελών στο οποίο καταχωρίζονται με χρονολογική σειρά η ημερομηνία εγγραφής, το ονοματεπώνυμο, το πατρώνυμο, η διεύθυνση κατοικίας, ο αριθμός των μερίδων και η αξία τους και η χρονολογία τυχόν διαγραφής των μελών.
* Βιβλίο πρακτικών της Γενικής Συνέλευσης.
* Βιβλίο πρακτικών συνεδριάσεων του Διοικητικού Συμβουλίου.
* Βιβλίο πρακτικών συνεδριάσεων του Εποπτικού Συμβουλίου.

1. Τα βιβλία υπό στοιχεία α` έως δ`, έντυπα ή ηλεκτρονικά σύμφωνα με την εκάστοτε     ισχύουσα νομοθεσία, θεωρούνται πριν από τη χρήση τους από τον ειρηνοδίκη στην περιφέρεια του οποίου εδρεύει ο συνεταιρισμός.

**ΑΡΘΡΟ  63**

**ΕΜΜΙΣΘΟ ΠΡΟΣΩΠΙΚΟ**

**ΔΙΟΙΚΗΤΙΚΟ, ΔΙΑΧΕΙΡΙΣΤΙΚΟ ΠΡΟΣΩΠΙΚΟ**

Για την κανονική διεξαγωγή των εργασιών της ενεργειακής κοινότητας και ανάλογα με τις αναπτυσσόμενες ανάγκες του προσλαμβάνεται, με απόφαση του Διοικητικού Συμβουλίου, το απαραίτητο υπαλληλικό προσωπικό και καθορίζεται η αμοιβή του.

**ΑΡΘΡΟ  64**

**ΔΙΑΡΘΡΩΣΗ, ΟΡΓΑΝΩΣΗ ΥΠΗΡΕΣΙΩΝ**

Η διάρθρωση και η οργάνωση των υπηρεσιών της ενεργειακής κοινότητας , κατά τρόπο που να εξασφαλίζεται η έγκαιρη και αποδοτική διεξαγωγή των εργασιών αυτού και η εύρυθμη λειτουργία του, ρυθμίζονται με εσωτερικό κανονισμό, ο οποίος εγκρίνεται από την Γενική Συνέλευση.

Ο κανονισμός προβλέπει και περί των αρμοδιοτήτων και εξουσιοδοτήσεων στα Διευθυντικά στελέχη και υπαλλήλους, καθώς και στους συμβούλους της ενεργειακής κοινότητας.

**ΑΡΘΡΟ 65**

**ΤΡΟΠΟΠΟΙΗΣΗ ΤΟΥ ΚΑΤΑΣΤΑΤΙΚΟΥ**

Το παρόν καταστατικό μπορεί να τροποποιηθεί με απόφαση, ειδικά προς το σκοπό αυτό συγκαλούμενης Γενικής Συνελεύσεως, η οποία λαμβάνεται με την απαρτία και πλειοψηφία που προβλέπονται, στο άρθρο 17 του παρόντος και στο άρθρο 5 του Ν. 1667/86, όπως αυτό ισχύει.

**ΑΡΘΡΟ  66**

**ΜΕΤΑΒΑΤΙΚΗ ΔΙΑΤΑΞΗ**

Αν μέχρι τη σύγκληση της πρώτης Γενικής Συνέλευσης κριθεί αναγκαία η τροποποίηση του παρόντος καταστατικού, η τροποποίηση θα γίνει από τη Γενική Συνέλευση των ιδρυτικών μελών.

**ΑΡΘΡΟ 67**

**ΣΦΡΑΓΙΔΑ**

* Ο συνεταιρισμός έχει σφραγίδα με την επωνυμία του και το χρόνο ίδρυσής του.
* Για κάθε περίπτωση που δεν προβλέπεται από το παρόν καταστατικό έχουν εφαρμογή οι διατάξεις των νόμων περί αστικών συνεταιρισμών, του ν. 4513/2018 ,όπως ισχύει, του εμπορικού νόμου και του Αστικού Κώδικα.

**ΚΕΦΑΛΑΙΟ Ε΄:ΔΙΑΛΥΣΗ ΕΝΕΡΓΕΙΑΚΗΣ ΚΟΙΝΟΤΗΤΑΣ**

**ΑΡΘΡΟ  68**

**ΔΙΑΛΥΣΗ - ΕΚΚΑΘΑΡΙΣΗ**

1. Ο συνεταιρισμός διαλύεται:

* Αν πάψουν να ισχύουν οι προϋποθέσεις της συστάσεώς του.
* Αν αποφασίσει η Γενική Συνέλευση
* Αν κηρυχθεί σε πτώχευση.

1. Η διάλυση καταχωρίζεται στο μητρώο του ΓΕΜΗ στην περιφέρεια του οποίου εδρεύει η ενεργειακή κοινότητα .
2. Τη διάλυση της ενεργειακής κοινότητας ακολουθεί η εκκαθάριση. Την εκκαθάριση διενεργούν δύο (2) εκκαθαριστές που ορίζονται από την Γενική Συνέλευση.
3. Αν η ενεργειακή κοινότητα κηρυχθεί σε πτώχευση, ακολουθείται η διαδικασία του πτωχευτικού κώδικα.

**ΚΕΦΑΛΑΙΟ Ζ’: ΤΕΛΙΚΕΣ ΚΑΙ ΜΕΤΑΒΑΤΙΚΕΣ ΔΙΑΤΑΞΕΙΣ**

**ΑΡΘΡΟ  69**

**ΟΡΙΣΜΟΣ ΠΡΟΣΩΡΙΝΗΣ ΔΙΟΙΚΟΥΣΑΣ ΕΠΙΤΡΟΠΗΣ**

Η ιδρυτική συνέλευση των μελών, εξέλεξε τα παρακάτω τρία (3) ιδρυτικά μέλη ως Προσωρινή Διοικούσα Επιτροπή, η οποία θα μεριμνήσει για την έγκριση του παρόντος καταστατικού και τη σύγκληση της πρώτης Γενικής Συνέλευσης, η οποία θα συγκροτηθεί από τα ιδρυτικά μέλη και όσους συνεταίρους, μέχρι τη σύγκλησή της, έχουν υποβάλλει αίτηση εγγραφής και εγκριθεί από την Προσωρινή Διοικούσα Επιτροπή και εξοφλήσουν, όπως και τα ιδρυτικά μέλη, τη συνεταιριστική τους μερίδα.

ΠΡΟΣΩΡΙΝΗ ΔΙΟΙΚΟΥΣΑ ΕΠΙΤΡΟΠΗ

1…..

2……

3……

Η Προσωρινή Διοικούσα Επιτροπή, μέχρι την εκλογή αιρετής Διοίκησης από την πρώτη Γενική Συνέλευση των μελών, θα εκπροσωπεί νόμιμα την Ενεργειακή Κοινότητα και θα επιμεληθεί των τρεχουσών υποθέσεων της. Τα μέλη αυτά της Προσωρινής Διοικούσας Επιτροπής, κάθε ένα από τα οποία θα εκπροσωπεί νόμιμα την Ενεργειακή Κοινότητα μέχρι την εκλογή αιρετής Διοίκησης από την πρώτη Γενική Συνέλευση των μελών, εξουσιοδοτούνται επίσης να προβούν, είτε ένα εξ’ αυτών είτε από κοινού, σε όλες τις απαραίτητες διαδικασίες, ενέργειες και υπογραφές αιτήσεων και εγγράφων στις αρμόδιες δημόσιες υπηρεσίες για την ίδρυση της Ενεργειακής Κοινότητας (όπως π.χ. Ειρηνοδικείο, έναρξη στην αρμόδια Δ.Ο.Υ, εγγραφή στο Μητρώο Ενεργειακών Κοινοτήτων το οποίο τηρείται στο Γ.Ε.ΜΗ) .

**ΑΡΘΡΟ  70**

**ΤΕΛΙΚΗ ΔΙΑΤΑΞΗ**

Το παρόν καταστατικό αποτελείται από εβδομήντα (70) άρθρα, συντάχθηκε σύμφωνα με τις διατάξεις του Ν. 4513/2018 περί Ενεργειακών Κοινοτήτων και συμπληρωματικά από αυτές του Ν. 1667/1986 "περί Αστικών Συνεταιρισμών", όπως αυτοί τροποποιήθηκαν και ισχύουν .

Το παρόν καταστατικό αναγνώσθηκε και εγκρίθηκε από την ιδρυτική συνέλευση των μελών, που συνήλθε στις … Δεκεμβρίου του έτους 2022 και θα ισχύει από τη νόμιμη καταχώρηση του στο Μητρώο Ενεργειακών Κοινοτήτων το οποίο τηρείται στο Γ.Ε.ΜΗ.

ΤΑ ΙΔΡΥΤΙΚΑ ΜΕΛΗ ΤΗΣ ΕΝΕΡΓΕΙΑΚΗΣ ΚΟΙΝΟΤΗΤΑΣ :

Για τον ∆ΗΜΟ ΜΟΣΧΑΤΟΥ-ΤΑΥΡΟΥ

Ο ∆ΗΜΑΡΧΟΣ

……………………………………..

Για τον ΔΗΜΟΤΙΚΟ ΟΡΓΑΝΙΣΜΟ ΠΡΟΣΧΟΛΙΚΗΣ ΑΓΩΓΗΣ ΚΑΙ ΚΟΙΝΩΝΙΚΗΣ ΑΛΛΗΛΕΓΓΥΗΣ ΔΗΜΟΥ ΜΟΣΧΑΤΟΥ-ΤΑΥΡΟΥ

Η ΠΡΟΕ∆ΡΟΣ

…………………………………….

Για το ΠΝΕΥΜΑΤΙΚΟ ΚΕΝΤΡΟ ΔΗΜΟΥ ΜΟΣΧΑΤΟΥ-ΤΑΥΡΟΥ ΑΤΤΙΚΗΣ

Ο ΠΡΟΕ∆ΡΟΣ

…………………………………….

Για τη ΣΧΟΛΙΚΗ ΕΠΙΤΡΟΠΗ ΠΡΩΤΟΒΑΘΜΙΑΣ ΕΚΠΑΙ∆ΕΥΣΗΣ ∆ΗΜΟΥ ΜΟΣΧΑΤΟΥ-ΤΑΥΡΟΥ

Η ΠΡΟΕ∆ΡΟΣ

…………………………………….

Για τη ΣΧΟΛΙΚΗ ΕΠΙΤΡΟΠΗ ΔΕΥΤΕΡΟΒΑΘΜΙΑΣ ΕΚΠΑΙ∆ΕΥΣΗΣ ∆ΗΜΟΥ ΜΟΣΧΑΤΟΥ-ΤΑΥΡΟΥ

Ο ΠΡΟΕΔΡΟΣ

……………………………………

Για την ΚΟΙΝΩΦΕΛΗ ΕΠΙΧΕΙΡΗΣΗ ΔΗΜΟΥ ΜΟΣΧΑΤΟΥ-ΤΑΥΡΟΥ

Η ΠΡΟΕ∆ΡΟΣ

…………………………………….